text:
Ko ina wona jooni duuɓi 15, taƴooɓe wiyeteeɓe Saraginas en ko ko owni beeli yimɓe to rewo Santarafrik. Fulɓe aynaaɓe wuurɓe e ooɗo nokku ko ina ɓura jooni 100 hitaande, njeyaa ko e ɓurɓe tampude heen, nde tawnoo aɓe ngalɗi sibu aɓe njogii jawdi ndariindi.
Ko ina wona jooni duuɓi 15, taƴooɓe wiyeteeɓe Saraginas en ko ko owni beeli yimɓe to rewo Santarafrik. Fulɓe aynaaɓe wuurɓe e ooɗo nokku ko ina ɓura jooni 100 hitaande, njeyaa ko e ɓurɓe tampude heen, nde tawnoo aɓe ngalɗi sibu aɓe njogii jawdi ndariindi.
Taƴooɓe ɓe ceerataa e yande e maɓɓe e honde na’i maɓɓe e dahde sukaaɓe maɓɓe. Heen sahaaji ma ɓe njoɓa kaalis keewɗo nde ɓe mbaawa heɓtude sukaaɓe maɓɓe. Ɗum ɗoon alaa e sago ɓe njeeya jawdi keewndi (fotde miliyoŋaaji keewɗi CFA). Nde tawnoo konu leydi ndi ko ko roŋkani ɓee taƴooɓe wonɓe nder dunli, alaa e sago gooto kala sakka feere no dartorii ɓe. Nii woni ɓee fulɓe aynaaɓe cosi njuɓɓudi mum en ngam reende koye mum en. Meeruuji kominaaji ɗo jawdi nehetee cosi goomuuji dartagol, tawi woni njogitaaje mum en ko cette tookaaɗe kam e laañe ngam reende jawdi ndi e ɓee taƴooɓe. Hannde o, komin kala ina jogii « konuuji mum » jom laañe en, deenooje nokkuuji durngo. Kamɓe kala ko ɓe ñawndiiɓe : ɗum ɓeydi jaambaraagal maɓɓe. Ina hasii nde ɓe nanngondiri e taƴooɓe ɓee kala, ɓe keewi ko riiwde ɗum en.
Taƴooɓe ina e leydi he gila e kitaale 1990, ko ɓe ɓeydiima jartodinnde ko leydi ndi naati jiiɓru ko. Ko heewi e maɓɓe ko rebel en ummoriiɓe to Caad, kono ina e maɓɓe kadi ko yimɓe wallatnooɓe hooreejo leydi hono François Bozizé nde waɗi kuudetaa ñalnde 15 mars 2003. Sabu waasde oon ɗooftaade konngol mum, ɓe pelliti kamɓe ne ndaartande koye maɓɓe : ɓe ngonti banndiiji. Laamu nguu noon heptinaani konuuji jom en laañe ɓe, ko ɗum tagi ɓe njowitii tan ko e balle aynaaɓe ɓe e kominaaji ɗi ndokkata ɓe. Kamɓe fof ko ɓe juulɓe.
Alaa galle fulɓe mo ɓee taƴooɓe njanaani, teeti jawdi, mbari yimɓe … Yeru, ɗo galle arɗo Abdu ɗo, miñiiko Daawuuda gardinooɗo konu Ndaasima, sankii ko e hitaande 2004 e nder hare ngam ɓiltude sukaaɓe 9 fulɓe dahanooɓe.
Ɓeeɗoo fulɓe fof ko juulɓe, tee aɓe mbaɗti hakkille no feewi e ballal Allah addanta ɓe kala nde ɓe nanngondiri e taƴooɓe ɓe.
Ko kamɓe peewnanta koye maɓɓe laañe e cette. Aynaaɓe ɓe ina keewi warande ɓe gayi. Ɓe keewi waɗtude teewu ngu ko ceeli, ɓe njooɓoroo. Hade maɓɓe loowtude laawol, ɓe ndokkondirtu duwaawu. Sahaa e sahaa kala ɓe mbaɗa ekko hakkunde kompaañiiji maɓɓe, yeru hakkunde kompaañi Maalum e kompaañi Ndaasima. E hitaande 2004, won ɗo njaggondirnoo e taƴooɓe, ɓe ngartiri hoore gooto e mum en ngam hollude laamu ngu, aɓe kattani haɓtaade.
Sosiyatee biyeteeɗo Aurafrique to Ndaasima ko kamɓe ƴetti mbele aɓe ndeenana ɗum mahaaɗe mum e kaɓirɗe mum. Taƴooɓe ɓe njogitii ko mataryoosuuji, kamɓe alaa ko ɓe njogii so wonaa laañe e peewal juuɗe.
Hokki ɓe doole ko kuutoragol laañe tookaaɗe. Laañe ɗe cuuwetee ko e ndiyam mbaɗɗam tooke laadooje, penndooje ƴiiƴam ɗoon e ɗoon, e nder hojomaaji seeɗa, so ɗe piɗii neɗɗo, hay so gaañannde, maayat. Haa hannde laamu Santarafrik heptinaani ɓe. Kono ngam wallitde ɓe, aɓe njokkondiri e ardiiɓe konu leydi ndi, perfee Waka rokkii ɓe karte ngam heptinde ɓe njeyaa ko e dartotooɓe taƴooɓe.
Ndenndaandi Santarafrik ko leydi Afrik ndi heedaani e geec. Ina taarii nde : Kamaruun bannge hirnaange, Caad bannge rewo, Sudaan bannge fuɗnaange, Rippoobilik Demokaraatik Konngo kam e Konngo bannge worgo.
Winndi ngooɗoo wiɗto ko biyeteeɗo Teddy Seguin
Teddy Seguin jibinaa ko e hitaande 1975 to Rouen leydi Farayse. Ko o portiloowo. Ko neɗɗo korsinɗo maaje e yimɓe. O waɗii duuɓi ɗiɗi to Santarafrik, cagaal ɗuum o fayti Marseille. Tuggude 2006 haa 2008, o seedtiima nguurndam mbonɗam wiyeteeɓe Pygmées en (dooɓaaɓe) wiyeteeɓe Aka, sabu mum en waasde jaggireede no yimɓe timmuɓe kam e caɗeele goɗɗe, bonɗe, ɗe fulɓe hoɗɓe Santarafrik nguuri, nde tawnoo alaa e sago njuɓɓa, mbaɗana koye mum en konuuji, tawi alaa ko njogitii so wonaa cette e laañe ngam dartaade taƴooɓe jogitiiɓe petelaaji e materyoosuuji. Teddy Seguin ina anndaa no feewi e jaayɗe Farayse : o liggiima e jaayɗe : Le Monde, Libération, Le Figaro Magazine, Le Spectacle du Monde, Ushuaïa Magazine, VSD, Sciences et vie, Geo, National Geographic.
Teddy.seguin@wanadoo.fr
mob +33 (0)6 80 36 16 74
Fulo : Bookara Aamadu Bah


c: text/html

text:
Terɗe Catal Bababe ndenndii e batu kuɓtidinngu ñalnde 3 saawiyee 2013 e gardagol Musiɗɗo Mammadu Maamuudu Baal tergal yiilirde Ngenndi kam e Umar Mammadu Baal ganndiraaɗo Eliman, kalfinaaɗo eɓɓooji faggudu catal ngal. Yimɓe heewɓe tawtoraama joɗnde ndee. Ginol golle wonnoo ko :
- Anndinnde catal ngal
- Toɗɗago yiilirde hesere
- Geɗe cariiɗe.
Musiɗɗo Mammadu Maamuudu Baal udditii batu nguu, jubbi e ngonka catal ngal. O anndini yimɓe ɓee darnde Fedde Ɓamtaare Pulaar e Muritani haa teeŋti e paandaale mum 4 :
- ɓamtude pinal Muritaninaaɓe haa teeŋti e ngal fulɓe;
- haɓde e humambinnaagu;
- huutoraade ɗemngal pulaar e denndaangal geɗe nguurndam
- ɗaɓɓude ngalu.
Caggal ɗuum musiɗɗo Umar Mammadu Baal gandiraaɗo Elimaan, waɗii jubbannde e daartol catal Baabaɓe gila sosaa haa hannde. Caggal ɗum gostondiral waɗaa, yimɓe ɓee fof nanondiri e ndee yiilirde aroore.
Catal ngal kadi inniraa catal Abuu Usmaan Bah
Hooreeɓe teddungal :
- Lih Mammadu Bookara
- Baal Umar Hammaat
- Sal Sita
- Bah Abdullaay Usmaan
Hooreejo Catal : Lih Mammadu Sileymaan
Cukko Hooreejo : Bah Mariam Abuu
Koolaaɗo Kuuɓal : Jah Ibraahiima Usmaan
Kalfinaaɗo ngalu : Bah Khadjettu Kaasum Aali
Kalfinaaɗo Jaŋde : Bah Faatimata Abdullaay
Kalfinaaɗo pinal : Siidi Yero Dem
Kalfinaaɗo kumpital e jokkondiral : Miikaayiilu Haaruuna Bah
Kalfinaaɗo juɓɓingol : Binta Mammadu Aan
Kalfinaaɗo eɓɓooji : Umar Mammadu Baal
Goomu Horo ngalu :
- Hooreejo : Mariyam Abdullaay Sal
- Gollodiiɗo : Sal Sahnuun Alasan

robotstxt: allowed

filter: keep


text:
«Deƴƴere wonaa yejjitde ». Ngol konngol heewnoo naneede ko e yeewtere « suɓo ɓelɗo ma ndokkaa mo njiɗan ɗaa ». Ellee kadi e ngol huutoreee hannde e WhatsApp. Kono wonaa toon pay-ɗen. Pay-ɗen ko e dawrugol walla mbiyen ko Mammadu Sammba Joob (yoo yurmeende Alla won e mum) wiyatnoo : «polotigi ko pene tigi». Sikke alaa, sahaaji nani ɗoo ɓenni, ko fayti e dawrugol laatinooma « coftinirgel ɓalli ɗemɗe kaalooje ndeƴƴaani e dillinirgel peɗeeli binndooji ɗi pooftani».
Waɗi en wiyde « deƴƴere wonaa yejjitde », ko waasataa tawa en potiino haalde kaa haala gila nde ka woni coccorgal ndee. Kono padno-ɗen ko haa hakkillaaji ndeeƴa, woto en keɗoreede tan noppi, henndu nawa tawa faamaaka. Eɗen njiɗi etaade artude e geɗel gootel. Eɗen ñaagii noon, woto hay gooto ittu haala men kaa ɗo woodi waɗta ɗum ɗo alaa.
Sabu alaa lannda dawrugol ka ngon-ɗen saka eɗen nguuroo no nawlirɗo mo nuunɗaani nii. Njiɗ-ɗen tan ko addude ballal e faamaamuya, haa faamnooɓe ɓeydoo faamde, ɓe paamaano kadi paama. Mbele kadi anndunooɓe ciftora, ɓe nganndaano nganndora. Njiɗ-ɗen haalde ko ko fayti e konngol « kawtal, to bannge dawrugol ».Ene waɗi ko mbiyaten fedde, ene waɗi kadi ko wiyatee kawtal.
•Fedde renndini ko yimɓe jogiiɓe fayndaare wootere, fellitɓe rentinde doole mumen, miijooji mumen, peeje e ngaluuji mumen ngam heɓde ndeen fayndaare.
•Kawtal noon, ko pelle keewɗe tawtondirta njogoo mbaydi «fedde pelle». Firti ko fedde fof ene jogii njuɓɓudi mum, payndaale mum e ginol mum golle. Pelle nannduɗe payndaale fof njooɗodoo, lelna ginol golle ngam gollodaade e won e fannuuji. Tawa noon fedde heen fof ene heddodii e ndimaagu mum.
Paamen, kawtondiral pelle wonaa moɗ-moɗtondiral mumen. Ɗe ngollodto e fannu gooto tan, so fayndaare heɓaama so heɓaaka, wootere heen fof ruɗtoo e golle mum keeriiɗe, haa golle denndaaɗe kese kadi njonta, ɗe ndenta ɗe liggodoo.
So en ndokkii yeru, Fedde ene yiɗa yuɓɓinde ñalɗi pinal, tawa alanaa ɗum doole. Hawra e fedde woɗnde ene yiɗi waɗde ko wayi noon, ɗe ndenta (walla mbiyen ɗe kawtondira) ɗe ngolloo gollal ngal. So ɓennii kadi, wootere fof ruɗtoo e golle mum haa sahaa goɗɗo kadi. So en mbiyii pelle noon, wonaa tan pelle pine, walla pelle coftal ɓalli. Hay pelle dawrugol ene heen. Woni ko mbiyaten Lanndaaji koo. Sabu lannda dawrugol ko fedde no fedde coftal ɓalli nii, ko payndaale ɗee tan ceerti, kono njuɓɓudi ndii ko ngootiri.
E nder ɗuum, so wooteeji njontii, lanndaaji dennduɗi payndaale fof ene mbaawi hawtondirde ngam jinnganondirde haa keɓa ko njiɗi koo. So en ndokkii yeru:
•Sammba ene jogii lannda mbiyateeka AF, tawi kanum jooɗorde mum woni ko e diiwaan Rewo (so woote yontii, teemedere fof heen 30 ko kaan lannda ngootanta). Ko hono ɗuum kadi o jogii to diiwaan Funnaange e diiwaan Hirnaange,
•Demmba, lannda mum wiyatee ko GH, jooɗorde mum woni ko ko diiwaan Funnaange, ɗo o jogii e teemedere fof, 25 neɗɗo gootanoowo mo. Ko hono ɗuum kadi o jogii diiwaan Rewo e diiwaan Hirnaange
•Lannda Hammdi wiyatee ko KL, jooɗorde mum woni ko diiwaan Hirnaange, tawi so o wootondiraama toon, omo waawi heɓde e teemedere fof, yimɓe 50, ko hono ɗuum kadi o jogii diiwaan Rewo e diiwaan Funnaange
So woote sarɗiyankooɓe yontii (woni dipiteeji), ngam lannda daña dipitee, alaa e sago daña wootanooɓe 100. So tawii Hammadi e Sammba e Demmba, gooto fof yahrii bannge mum, hay dara ɓe ndañataa e diiwanuuji lanndaaji maɓɓe ñiiɓi ɗoo. Waɗde, so ɓe njiɗaa sooyde, alaa e sago ɓe mballondira. Woni, ɓe mbaɗa Kawtal hakkkunde Lanndaaji maɓɓe (AF, GH, KL), Eɓe mbaawi noon rokkude kawtal innde heeriinde, tawa kadi ko hawraande. Yeru: KAWTAL LANNDAAJI DENNDUƊI MIIJO (KALADEM). So ɗuum laatiima, gooto heen fof yilloyoo diiwaanuuji tati ɗii, fammina terɗe mum goodal kawtal ngal, ruɗtoo rokka jamirooje, hono nii:
•Sammba e Hammadi mbiya wootanooɓe ɗumen funnaange ɓee yoo ngootan lannda Demmba, woni GH. So ɗuum laatiima, wotantunooɓe AF e KL wonɓe e diiwaan Funnaange ɓee fof, maa ngootan GH, waɗta e ko joginoo toon koo. Waɗde o daña 30 + 25 + 50 hawra 105. Waɗde Demmba daña wonde Dipitee.
•Demmba e Sammba ne, njamira wootanooɓe ɗumen hirnaange ɓee (30 e 25) nde ngootanta Hammadi. So Hammadi waɗtii heen ko jogii koo (50), kanum ne daña (30+25+50, hawra 105). Waɗde o wona dipitee
•Hammadi e Demmba kadi, njamira wonanɓe ɗumen Funnaange ɓee yoo ngootan samba. So yantinii heen ko jogii toon koo, hawra 105, Kanum ne daña wonde dipitee.
So tawiino gooto heen fof rewiino tiinde mum dañata tan koko jogii e diiwaan mum koo, waɗde sooyat e dañde dipitee sabu yonataa. Ko ɗuum addata haa alaa e diiwanuuji ɗii fof ɗo gooto e maɓɓe wonata dipitee. Kono so ɓe ngittii maw-maw, ɓe njaɓii hawtondirde doole maɓɓe e sahaa nde kawtondiral yonti, maa gooto e maɓɓe fof yiyto heen hoyre mum.
Waɗde en paamii kawtal pelle, ko ballondiral mumen e sahaa nde wootere fof teelata soya. Ko nii woni wootere adda ko jogii totta ndeya, tawa ustanaani ɗum hay dara. So gollal ngal gasii fedde fof ruɗtoo e njuɓɓudi e golle mum. Tawa noon kadi eɗe ndiisnondira sahaa-e-sahaa fof, woto woode ko betti ɓe. Eɗum naamnii yankinaare, laaɓ-ndeeraagu, waasde huuñɗude, ittude hooram-hooraagu, yiɗande banndum ko yiɗani hoyre mum koo.
Mbele ɗum ina waawi laataade hannde e ngoo renndo ngo cuus mi wiyde dental mum koko ronkaa, kawral e batuuji ko ko yiilaa heɓaaka, ɗo koyɗe kala puɗɗiiɗo toowde peretee, ɗo gooto fof yiɗi ardaade sab tan yiɗde feeñde? Ko naamnal ngal miin ngel ɗoo kam mi waawaa jaabaade, kono waasataa ɗo baawɗo ɗum woodi e jogorɓe jaanngude ndee ɗoo winndannde. Waɗde oɗon cabbaa. Tonngira konngol jaayndiyanke oo «jam too, jam gaa, jam ɗo hakkunde ɗoo»
Malal Sammba Gise


text:
Philosophy
MIIJTIYANKAAGAL WELLITAARE. Philosophie de la Liberté,NAATIRKA-E fraysee firo iwdi-konngol liberté, to aslan ummii ko e helmere latin ”liber”, ngol loowdi mum hollita neɗɗo mo wonaa maccuɗo, ”celui qui n’est pas esclave”. Helmere nde na luutondira e maanaa ndool-ndoolnaagu, ” contrainte”, loritaare, ”servitude”.-To firo yaajngo,weltaare toɗɗotoo ko katantaagal ɗooftagal hoore mum, taw alaa loritaare waawnde wonde fof, walla taw alaa ko naatti heen. Kala ko neɗɗo oo waawi miijaade e gollaade taw ko e wellitaare mum tan loritii, ƴefti, fawi.
A1. Wellitaare ko ɗooftagol kala yiɗde: yiyannde Callicles.
E yiyannde Callicles wellitaare ko waaw ɗooftaade kala yiɗde mum, kala muuyooji fittaandu mum, kala soklaaji ɓanndu mum.Faandaare neɗɗo foti won’de tan ko waawde yuumtin’de yiɗdeeji mum.Haa jooni e miijo makko, neɗɗo fotaani ruttude, haɗde e hamƴude yiɗdeeji e soklaaji fittaandu mum e ɓanndu mum.Neɗɗo foti tan ko riddude mbelemma fittanduyankooji mum e tuuyooji ɓalliyankooji mum.Tee alaa fof ko foti falaade ɗum. E yiyannde Callicles, weltaare ko salaade ɗooftaade jamirooje neɗɗo goɗɗo, walla kuulle mum (doosɗe mum).Ɗooftaare yiɗdeeji mum faanata neɗɗo ko mbelwelto mawɗo(bonheur).
Miijooji Callicles na kollita haa jooni, laamɗo bonɗo ko yeru laaɓtuɗo neɗɗo bellitiiɗo, ko kanko tan feññinta wellitaare. Ngati nde wonnoo tago waɗiimo jom doole, joom baawɗe, jom kantanɗe, jom ƴoƴe. Neɗɗo baawɗo yuumtin’de yiɗdeeji mum, muuyo mum e soklaaji mum nder-ndereeji. E yiyannde makko kanko Callicles, no tago tafiri neɗɗo fof to bannge doole mum, to bannge ƴoƴe mum, e loowdi mum ko noon o foti wuurdude, ko noon o foti golloraade. Omo foti ardaade , laamaade, e halfude ɓeen ɓe tago hokkaani ɗumen doole, ƴoƴe e katantaagal fotde e waawde no kanko jom doole o. E miijo makko, nuuɗal ( la justice) ko ɓurɓe doole yoo kalfu doofolɓe.
B1. WELLITAARE E HAKINDAARE. SOCRATES
Socrates miijtiyanke grec, na ñiŋa no feewi miijtiyankaagal wellitaare Callicles, ngal nganndu-ɗaa yahdaani e hakindaare, nde alaa haɗiinde, nde alaa kaɗooje, nde sagaani e hakkille e hakilantaagal.E yiyannde Socrates, wellitaare nde alaa hakindaare yuumtata ko e macungaagu.Neɗɗo wonata ko loritiiɗo, jowitiiɗo e yiɗdeeji ɓanndu mum, tuuyooji fittaandu mum. O wonata ko neɗɗo mo yiɗdeeji e mo tuuyooji ɗowata, nduñata. Hakkille makko e golle makko ngonata ko lofiiɗe, penndiiɗe, dummbiiɗe e callalle tuuyo e soklaaji nder-ndereeji balliyankooji. Daliilu makko, fawii ko neɗɗo waawa dogde caggal tuuyooji , yiɗdeeji e soklaaji. Neɗɗo ko tago ɓanndu, ndu ganndu-ɗaa soklaaji mum, mooyooji mum e yiɗdeeji mum cojjataa, ngasata, kesɗitooji e kala taaɓal goodal. E yeru mo o hokkata, ngal jaɓɓal wayata kono yiɗde heɓin’de loonde yulnde ni. E oo gagga, neɗɗo na foti jogaade ko Socrates wiyata ” la temperance”- muñal, hakindaare e hakkilantaagal waawde ɓittude hoore mum e won yiɗdeeji, rutta woon tuuyooji ɗi paayodinaani, ɗi ngalaa ngartam moƴƴam.E nder ɗuum hootoraade hakkille na haani, na foti, ina moti. Ko neɗɗo kakindiiɗo, caliiɗo ɗooftaade kala tuuyo, kala sokalaaji puuyɗi ɓalliyankooji, tamɗo fittaandu mum woni bellitiiɗo. Ko e kaa ngonka, o waawat heɓde haa jooni ko Socrates wiyata: ”ataraxie de l’âme” deeyre fittaandu. To bannge goɗɗo, ko wellitaare hakindiindi wonata ngooroondi renndo deeƴngo, fotngo, nuunɗungo, e wellitiiingo.
E firo miijtiyankaagal Descartes, hakkille dimɗuɗo ko hakkille jogiiɗo katanɗe waawde suɓaade, taw ko e mbaadi kaaɗtudi ɗooftaare hoore mum tan.Wonannde Descartes neɗɗo ko kullel ngel hakkille miijotooɗo, paamoowo, cikkittooɗo. Ko o hakkille seerndimo e jawdi e kala tago heddiingo. O hakkille noon na jogii katanɗe, doole e nder mum waawde suɓaade, ɗooftaade taw ko e faamaamuya mum geɗe ɗee tan fawii. Ɗooftagol makko wonaa dool-doolnaaɗo, wonaa jamiraaɗo, wonaa ñoƴƴaaɗo. Kala miijo ngo o waawi waɗde, kala gollal o waawi ƴeftude, ko e keytal e pawagol e hakkille dimɗuɗo o. E nder ɗuum, ko hakkille dimɗuɗo tan waawi hollitde wellitaare neɗɗo. Hollitde neɗɗo tamɗo hoore mum, ɗowɗo yiɗdeeji mum e hiimo-hiimo nder-ndereeji mum. Ndeke noon, e yiyannde Descartes, ɓayde neɗɗo na jogii hakkille dimɗuɗo na waawi salaade, ruɗaade e yaltude e teddeendi callalle batte jokkondiral-sababuuji tago. O ƴeesto gaa-gaa kuulle tago( les lois naturelles). E humpto Descartes, ko hakkille dimɗudo waawa ɗowde golle moƴƴe neɗɗo, miijooji paayondinɗi, luggiɗɗi neɗɗo. E nder ɗuum ngam haa wellitaare waawa yuumtude, yaajde, ñiiɓde, maa ganndal sakkoo. Wellitaare fawi ko e ganndal, ko e humpito, ko e faamaamuya geɗe aduna ɗe. Wellitaare waawa won’de gaa-gaa ganndal, e konngol daɓɓol majjere waawa tambaade walla ɗowde wellitaare.
E naamnal mate neɗɗo na waawi wuurde bellitiiɗo e les kuule walla doosɗe ngonɗe renndo?
E yiyannde Spinoza gooɗgol kuulle e doosɗe renndoyankooje luurotiraani, weñotiraani e wellitaare aade.Ɗooftaagol kuulle renndo firtaani neɗɗo alaa wellitaare.Neɗɗo na heytoo, na ɗooftoo kuule renndo taw ko bellitiiɗo. Daaliilu majjum, kuulle gonɗe e renndo ɗee, ko kuulle ɗe neɗɗo oo miijanii hoore mum, tafani hoore, yuumtinanani hoore mum. Kono e miijtiyankaagal Spinoza, ngam haa ɗee kuulle e doosɗe mbaawa yahdude e wellitaare neɗɗo, ma ɗe njogoo woon paayndaale: go’o, yoo taw ɗe njiilotoo tan ko malal neɗɗo, jam neɗɗo, mbelwelto neɗɗo; ɗiɗi, yoo taw eɗe njahndii e hakkille, ko miijtanɗe hakkille; tati: yoo taw ɗe njiilotoo ko ɓural kuuɓtidinngal toɗɗingal aade en fof. Ɗii miijooji tati dowluɗi na mbaawi yuumtineede e nokkuuji potal e ndenndiyankooje- espaces republicain et démocratique.
Wellitaare miijaade kañum ne fawii ko e hakkille bellitiiɗo, na naamnii hakkille bellitiiɗo. Ko hakkille dimɗudo e doŋle keewɗe: donngal renndo, donngal diine, donngal aadaaji, donngal fina-tawa…ekn. Miijaade e wellitaare ko jogaade hakkille jiilotooɗo faamde ngoorondi huunde kala, cikkitooɗo huunde kala, ñiŋoowo huunde kala. Ko hakkille caliiɗo yooltaade e miijoyeeje puuyɗe, toŋɗi , ɗaasɗi hanki. Ko hakkille loskoowo, ceɗtotooɗo ko gannde kaali? To pine tuuknii? Hol maanaa e loowdi nguurndam e goodal? Ko ndii mbaaydi hakkille waawata feñin’de ganndal laaɓtungal, cellungal, koolangal, e to waɗtan nafowol. Ko e ngal jaɓɓal o daɗata e juumre, e sikke, e majjere. Ko o hakkille koytuɗo e ndii teddeendi waawata waɗde neɗɗo bellitiiɗo. Ko oo hakkille wonno ngooroondi miijtiyankaagal temederannde sappo e jeetaɓiire e nde sappo e jeenayaɓiire.
C1. Calagol gooɗgol hakkille dimɗuɗo. SPINOZA E FREUD.
E yiyannde Kant, ko wellitaare woni ngooroondi neɗɗiyankaagal. Ko wellitaare hokkata golle neɗɗiyankaagal faayiida, loowdi e maanaa. Ngati ko neɗɗo dimɗuɗo, ko hakkille bellitiiɗo waawi tan yuumtinde gollal baɗngal maana to neɗɗiyankaagal. Nde wonnoo, to les ɗee golle, sakkii ko cuɓagol jowitingol e wellitaare meere. Ko ɗooftagol ngol ndool-ndoolnaaka.
E nder miijtiyankaagal Kant, neɗɗiyankaagal waawa jogaade faayida gaa-gaa wellitaare. To bannge goɗɗo, gollal pawangal e yiɗde(la volonté) waɗde fotde mum tan (son devoir), feñinta wellitaare neɗɗo. Ngati sakkii gollal ngal ko yiɗde tan waɗde fotde mum. Yeru mo kant hokkata: ko fotde neɗɗo salaade fen’de. Ngol calagol ɗooftingol ko wonaa fotde añde, na hollira neɗɗo ko tamɗo hoore mum, ɗowɗo yiɗde mum, mo heytaaki soklaaji ɓanndu mum, e konngol daɓɓol ko neɗɗo bellitiiɗo.
Miijtiyankaagal Sartre na roondi ko heewi, ko faati e neɗɗo, goodal e wellitaare. Ngal miijtiyankaagal omo sifoo ngal, e deftere makko wiyeteende: woodiyankaagal ko neɗɗankaagal- l’existentialisme est un humanisme. Omo hollira heen wonnde aduna o, goodal ngal e ngurndam ɗam alaa heen ko faamni, alaa heen ko hakkille waawi hoccude to loowdi, e maana. To iwa faamnaaki, to faya faamnaaki. Aduna o e ƴerngo mum alaa heen fof to hollirta won faayndaare mawnde, faayondin’de laaɓtunde jogaa: fof ko kunuus to bannge maana e faamaamuya.
E nder ɗuum, ɓayde tago waɗii neɗɗo jom hakkille paamoowo, kumpittooɗo, jaltinoowo ganndal omo waawi rokkude goodal ngal, aduna o loowde e maana ( donner du sens à l’existence et au monde). E yiyannde makko kadi, neɗɗo ko bellitiiɗo, neɗɗo ko wellitaare, ”l’homme est libre, l’homme est liberté”.Ngati neɗɗo tan jogii hakkille( conscience) paamɗo goodal mum, mbaawɗo wiide aduna o na woodi, winndere nde na woodi. Ɓayde neɗɗo na jogii oo hatan, nguu ngalu (hakkille e wellitaare) ko kañum hokkata hoore mum faayida, tafata taarik janngo mum, wonata baylo ngonka mum. Ndi mbaylaandi fawii tan ko e gollal neɗɗo. E nder ɗuum neɗɗo ko kaliifa golle mum, kaliifa nanndo mum, kaliifa aduna( responsable de ses actes, de son semblable et du monde). To wadtan, wellitaare e miijtiyankaagal Sartre: ko waawde suɓaade won’de ko yiɗi ko, walla saalaade ko woni ko.
Ndee ɗo winndannde eggaa ko ummoraade e Jamaa-Tabital Pulaaku e yamiroore binnduɗo o Ceerno Jamal Sow


text:
Aamadu Samma Demmbele meeɗii wiyde e wootere e jime mum « huunde kala ko maa yonta nde waɗa, ko waɗi kala maa ɓennu yaha. Maa jibinii neema e manooje, maa waɗtindii e nimsa e pelooje, so ɗum alaa jibina kala ko Alla haaji ».
Sikke alaa, duko ɗemɗe ngenndiije fuɗɗiima ko ɓooyi hannde. Nde nde sosetee ndee, Faandaare Fedde Ɓamtaare Pulaar wonnoo ko daraade haa ɗemɗe ngenndiije Muritani laawɗinee, rewrude e waylude tippudi nehdi e jaŋde. Eɗen nganndi ɗuum etanooma haa duɗe jarliborɗe cosaa. Humpitooji kollirii njeñtudi ndii ko pattam-lamiiri wonnoo, kono tan, ndeen ƴiiwoonde saayiino gila suwaano toɓde. Aduna ene yaha dartaaki, haa arti e yo ɗemɗe ngenndiije mbaɗtu huutoreede e nder Suudu Sarɗi. Ellee won wiyɓe njaɓaani ɗuum, njiɗi ko yo ɗemɗe ngenndiije njanngine tawo e duɗe laamu. Woɗɓe mbiyi ko yo Farayse jokku huutoreede toon.
En pelataa hay gooto kono eɗen mbaawi wiyde kam, so won potnooɗo tottude mi geɗe sappo, so addii gootel ngel maa mi jaggu, mi moƴƴina, haa o tina ko ɓural am e ɓural makko fof ngoni heen, mi fooɗanoo kadi geɗel goɗngel. So tawii jamma jamma ɗaccaani ceeɗu, haawnaaki maa mi heɓdu geɗe sappo ɗee fof tawa min ndukaani min kutondiraani.
Woɗɓe kadi mbiyi ko wonataa, sabu so haalaama e sooninke, firetee tan ko e arab, waɗde ɓe nanataa arab nanataa sooninkoore ɓee paamataa. Ɗiiɗoo kulhuli ene ngaddana en artude e holi karallaagal kuutorteengal e oo fannu, haa kala tawaaɗo batuuji ɗii ene faama ko haalatee koo.
So tawii sarɗiyankooɓe njooɗiima e nder suudu sarɗi hee, firooɓe e pulaar, sooninke, wolof e arab ɓee mbaɗaa, gooto fof ko e cuurel mum keeringel. Gooto e maɓɓe fof ene jogii kaske bayɗe no rajo, ɗemngal fof e tonngoode mum. So won kaaloowo e arab, tee miin nanat-mi ko wolof, mi ɓoɗɗat e tonngoode wolof wonnde e kaske am ndee, waɗde mi nattat nande ko kaaloowo arab oo haalata koo, nanat-mi ko ko kaaloowo wolof oo haalata koo. So tawii noon kaaloowo nder suudu sarɗiiji oo haalata ko e wolof, tee potɗo firde e pulaar oo nanataa wolof, ko ɗoon naamnal « holi feere » araata. Paamen caɗeele ngalaa heen. Oon piroowo e pulaar mo nanataa wolof heɗotoo ko firo ngo piroowo e wolof oo firata e arab ngoo, kanko ne e firta e pulaar. So en ɓamtii mbiyen, pirooowo e pulaar oo ɓoɗɗata ko tonngoode yaltinoore arab ndee, so piroowo e wolof oo firtii haala wolof kaa e arab, kanko piroowo e pulaar oo o heɗoo ko oon firi e arab koo, o waɗta e pulaar. Alla ene waawi tawa jogorɓe janngoyde winnannde ndee ɓee paamii ɗum.
Nde tawnoo noon, heñaare ene adda weñaare, huunde e men etaaki nii tawo faamde no ngal karallaagal huutorirtee, mbiyi firo woodi tan ko arabe fayde e ɗemɗe ngenndiije, kono alaa ɗemɗe ngenndiije e fayde e arab.
Yo Alla rokku ene faamde ko Aduna oo yahata koo, mbele njah-den e mum ko aldaa e hepppere e nimsa
Malal Sammba GISE


text:
Ñalnde 22 mee 2013, Daa wul Abdel Jeliil, meeɗnooɗo wonde kalifu geɗe nder leydi, hokkii dalillaaji nay, ɗi o wiyi « njonii ngam goongɗinde ko daande Abdel Asiis ƴettanoo ina haalda e goɗɗo, haala kersiniika, e dallinde jokkondiral makko e narkotarafikaa en (tarafikaaji dorog) ». Ko jaayɗe Muritani mbayyinnoo haala «termo-termo kersiniiɗo» ɗo sikkaa ko persidaa Muritani, hono Muhammed Abdel Asiis haaldatnoo ɗoon e telefoŋ e Iraknaajo gooto, biyeteeɗo Alawi, gonɗo to Ganaa.
E yeewtere hee, ina haaletenoo heen « yebbitde bakane … udditde bakane e rokkude ɓe miliyoŋaaji ɗiɗi ngam ñawndude haala kaa … min ngalaa feere woɗnde ». Dalillaaji Abdel Jeliil ko nii mbayi : E wiyde makko, daliilu gadano oo, ko tuumaaɗo oo, hay so haalaani, ina goongɗini ɗum. «Wul Abdel Asiis jokkondirii e yaltinɓe yeewtere ndee, tee ɗaɓɓirii won ɗeen leyɗeele ballal mbele hoto njaltinde goɗɗum ».
Daliilu ɗiɗmo oo, ko gooto e depiteeji bammbuɗi persidaa Asiis (El Kaliil wul Teyyib) e ooɗoo doosiyee wiyii wonde Abdel Asiis « yeewtidii e Iraknaajo oo ngam jaɓnude ɗum arde gollaade e Muritani ». Ɗoo, Abdel Jeliil siftinii wonde « Asiis yamiriino Iraknaajo oo yo ƴettu miliyoŋaaji ɗiɗi e kopporfoor ». O wiyi omo naamndii, kanko Abdel Jeliil, « Hol no omdafeer (homme d’affaires) heɓirta jamirooje Asiis ngam gollaade e Muritani ? Hol no Kummaba Bah, mo nganndu-ɗaa ko doktoor ñiiƴe, halfinirtee yo toppito ko wayi nii ? » Yanti heen, hooreejo bayyino jaaynde ‘’La Tribune’’, hono Muhammed Faal wul Umeer, won ko winndi e nde wul Abdel Asiis ƴaaŋata Burkinaa Faso, tawi wonaa laamu ndiin leydi bismii ɗum, tawi kadi wonaa caɗeele karallaagal, kono ko ngam fadde oon Kummba Bah gooto, haa adda keesuuji mum.
Daliilu tataɓo oo ko «jiyndiral Abdel Asiis e tarafikaaji dorog ɗo kanndaa Nuwaasoot ɗoo, tee won e mum en nanngaama caggal ɗum sabu mum en yooɓtoreede tarafik dorog».
Daliilu nayaɓo oo ko « innde Abdel Asiis sowtaa e doosiyeeji jotondirɗi e dorog koo, bettaani hay Muritaninaajo gooto ».
Daa wul Abdel Jeliil wiyi ina heɓii e saaktude dalillaaji goɗɗi jogii ɗii, so tawii yimɓe wonduɓe e laamu ɓee (keeweendi politik) jaɓii arde yeewtideede ɗum to rajo walla to tele. Kono, o wiyi, omo huli wonde, woni ngoƴa jaayɗe laamu ɗee hannde, ko haalde ko faati e woote depiteeji e meeruuji walla CENI mo nganndu-ɗaa «woni ko e gooto e galleeji Muhammed wul Abdel Asiis to leegal Nuwaasoot biyeteengal Tefrag Seyna jooɗngal ngal».
FƁ


text:
Ɓure jeeɗiɗi gonɗe e jahrugol koyɗe min cuɓtinii on e ɓure keewɗe gonɗe heen ɗee.
1.Ustude sokla : wiɗtooji keewɗi kollii wonde moylude ɓuri won oon safaara waawde ustande neɗɗo sokla. Ɗum noon ko huunde moƴƴere e cellal hakkille.
- Yahdu yaawndu ina ɓeyda semmbe sibu ina addana ƴiiƴam yirlaade no moƴƴi e ɓalndu, addana celule mum gurwel (oksisen), nii woni joomum ɓeydoo jeertaade e wuurde.
- Yahdu jeyaa ko e peeje ɓurɗe newaade ngam moƴƴinde yerindo kolesterol neɗɗo. So a duumiima e yahdu, kolesterol maa moƴƴo ina ɓeydoo, bonɗo oo telloo.
- Yahdu ina usta taƴam ɓeram e aksidaaji ɗaɗ-ngaanndiiji sibu ina gurwina (rokka gurwel) no moƴƴi ɗaɗi ƴiiƴam, ɗum noon feta ɗum en, ƴiiƴam ɓeydoo waamde.
- Yahdu duumiindu ina ɓeyda semmbe kette koyɗe e reedu e dote.
- Ko ɓuri heewde e ŋorño-ŋorñooɗe jokkorɗe keɓataa gurwel no haanirta nii. Kono so neɗɗo ina yaha, jokkorɗe mum ngonata ko e liraade ina ngarta, ɗuum na ɓiɗta ŋorño-ŋorñooɗe, naatna e mum gurwel e geɗe guurnirɗe ; huunde moƴƴunde e jokkorɗe.
- Hay so hojomaaji 30 tan neɗɗo yahi yahdu jam jam, ɓalndu mum ina duppa 75 kalori : woni ustude ɓellere ɓalndu, huunde moƴƴere e cellal…
- Yahdu koyɗe ina semmbina witaamin D moƴƴo e cellal ƴiye kam e paddorɗe ɓalndu.
Ittaa ko e internet….
Fulo : Bookara Aamadu Bah


text:
Caggal koolol pinal pattamlamol baɗnongol e nder sahre Nuwaasot, laamorgo leydi Ndenndaandi Lislaamiyankeeri Muritani, tuggude e ñalnde 27 haa ñalnde 29 bowte hitaande 2011, hakkillaaji kuccani ko dowla Mali e wuro wiyeteende Tummbuktu, sahre haawniinde. Waɗnoo toon ko koolol pinal leñol Taamaashek-en walla mbiyen Tuwaareg-en, tuggude e ñalnde 12 haa ñalnde 14 lewru saawiyee (siilo) 2012.
Caggal koolol pinal pattamlamol baɗnongol e nder sahre Nuwaasot, laamorgo leydi Ndenndaandi Lislaamiyankeeri Muritani, tuggude e ñalnde 27 haa ñalnde 29 bowte hitaande 2011, hakkillaaji kuccani ko dowla Mali e wuro wiyeteende Tummbuktu, sahre haawniinde. Waɗnoo toon ko koolol pinal leñol Taamaashek-en walla mbiyen Tuwaareg-en, tuggude e ñalnde 12 haa ñalnde 14 lewru saawiyee (siilo) 2012.
- 1 – Kabaaru Koolol Tummbuktu
Rokki en kabaaru koolol ngol ko banndiraaɗo debbo gooto ameriknaajo ena wiyee Mirannda Dod. O woniino e diiwaan Ɓoggee e diiwaan Jowol. O wattindii ko e diiwaan Jiinge ɗo wiyetee Maraysa. E ɗiiɗoon diiwanuuji noon, o anndiranoo heen ko innde Aminata Jara.
Nde wonnoo ko o neɗɗo jaribaaɗo e ɗemngal pulaar e pinal fulɓe, jokkondiral men e makko taƴondiraani hay ko o wattindoyii to Tummbuktu too koo. Ko ɗuum waɗi o humpinaani en geɗe keewɗe ɗe o waɗata walla kewooje toon. Ko e ngaal jokkondiral e gostondiral miijooji, o haalani en haala kooli baɗnooɗi toon e kitaale ɓennuɗe ɗee e haala ngolɗoo koolol payngol waɗde tuggude e ñalnde 12 haa ñalnde 14 nduuɗoo lewru siilo ndu ngonɗen. Ko kanko huñtani en nafooje e ɓure gonɗe heen, suusni en haa pellital yahdu nduu jaalɗii e nder fittaandu men, nde tawnoo omo humpitii wonde geɗe pinal, daartol e yimiyankaagal ko e nguurndam men njeyaa. O fodani en, caggal nde o diisnondiri e joom-galle makko Shinnduuk Mohammed Lemiin (oon ko toon jeyaa), wonde hay so tawii ardiiɓe koolol ngol njaɓoyaani waɗande en bismaango laawɗinaango, kanko e joom-galle makko maa ɓe ndoondo en e koye maɓɓe, hay so diwtii balɗe koolol ngol. O wiyi : « ɗumɗoon ko seeɗa e ko mbaaw mi waɗande gooto e wonnooɓe njatigeeɓe am fotde duuɓi nay. Ko ndonku mi fof, mi ronkantaa oon kay ko ñaami, ko yari e ɗo lelii haa aadi oo huuɓa. Kono ittataa noon maa joom-galle am jokkondir e ardorde koolol ngol ngam heɓde heen ko ɓuri laawɗude ».
Miranndaa e joom-galle mum Shinnduuk kaaɗaani tan e bismaango ngoo kono kadi njokkondirii haa e sermittooɓe njoldudi ngam anndande en jolɗe ɗee e njoldudi mumen e otooji ɓurɗi moƴƴude, lallitaade e yaawde. Ɗuum fof, o waɗani en ko e binndol, o neldi en ko adii nde njaheten.
- 2-Kebungal Koolol Tummbuktu
Caggal nde muuya yahdu nduu mawni e men haa mbaɗtuɗen, so en leliima jamma, hoyɗude no laawol ngol aaɓnortoo, kollitɗen miijo ngoo hoyreejo Fedde Ɓamtaare Pulaar Muritani hono Aamadu Umaar Jah. Aamadu weltii heen, semmbini yahdu nduu no doole mum potirnoo. O eɓɓiino nii yo ɓataake winnde fayde e jaagorgal kalfinangal Pinal ngam hollitde ɗum e ɗaɓɓirde ɗum ballal. E oon sahaa noon tawi ko lajal ngal ñoosiima, ko ɗuum addani ɓataake oo haaytude waɗeede. Ko e cakkital makko, kanko hoyreejo Fedde ndee kadi, ɓatakuuji mbinndaa feewde e wonde e yimɓe ngam ɗaɓɓitde balle( maa en ngartu e ɓeen).
Nde wonnoo eɗen njahri to bannge wiɗto daartol, coñce kadi eɗen cippira e yimiyankaagal, ngonɗen e kebungal mawngal. Jahoowo wolde haani tan ko feewnitaade. Kono kadi en majjaani ko en jogorɓe tawoyde toon geɗe pinal ko wayi no naalankaagal e ñeeñal fitiram-gollaagu. Hawri kadi, e sahaa hannde mo ngonɗen oo, ko enen ngoni Keedo Fooyre Ngenndi( Manager de Fooyre Ngenndi). Hay so en mbaawaani nawde naalankooɓe heewɓe e fitiram- golle-en yonɓe maa en eto nawde tato e diɗɗal Fooyre Ngenndi, njanta e men: jimoowo diɗɗal ngal hono Ndey Kummba Jah e hoɗooɓe ɗiɗo.
Caggal nde ɓatakuuji balle ɗii ngarti, tawtuɗen kadi wonde nayo ɓee fof mbaawataa yahdude. Ngalu ndañaangu nguu waawi roondaade tan ko yimɓe ɗiɗo. Ko ɗuum addani en yahdude e Ndey Kummba Jah tan.
- 3-Yahdu Koolol Tummbuktu
Ñalnde mawnde, 6 lewru siilo hitaande 2012, njahɗen gaaraas Bani to leegal sosim ngam taƴde biyeeji. Biyee neɗɗo Nuwaasot haa Bamako ko 16.000 mbuuɗu e ceede Muritani. Weeti, woni hoyre biir (aset), 7 lewru siilo hitaande 2012, Aamadu Jah, dognoowo oto, arani en to leegal Fuuta Arafaat. O ari, omo ardi e Ndey Kummba Jah. O nawi en to joofnde Bani. Bani ko njuɓɓudi otooji jolnooji yimɓe ɗannotooɓe. Endi woodi e leyɗeele keewɗe. Endi anndiraa peewal, nuunɗal, jaawgol e lakkitagol. Otooji njuɓɓudi ndii ena mbaɗi ko ɓuuɓi e ko yeeɓetee e denndaangal ko ena haɗa neɗɗo yaawde haaɓde yolnde. Haade kay wonaa ndiwoowa, ɗannotooɓe ko e Bani ɓuri wuurteede hannde. Ena woodi otooji goɗɗi nawooji ɗannotooɓe kono ko Bani nawi, hannde oo, raay. Caggal Bani, ko njuɓɓudi Soneef rewi heen.Oto Bani jahoowo hakkunde Muritani e Mali
Nii woni, doggol ƴeftaa, yahooɓe ngoni e noddireede gooto-gooto. Jolɗo fof hollee jooɗorde mum haa yimɓe ɓee ngasdi. Njolɗen, nannguɗen jooɗorɗe, heedde 6w30h, kono noddaango ngoo wonnoo ko gila e waktu jeegoɓo Subaka. Dame nguddaa, ridooji ngartiraa. Gooto fof, ɗo jooɗinoo ɗoo, woni e janngude ko anndunoo walla ko waawnoo fof, tuuti e newe juuɗe mum, momli e yeeso. Bani uumi haa juuti, fokkiti. Waktu jeeɗiɓo e feccere, mbayniɗen haa laaɓi Nuwaasot, laamorgo Muritani. Tule ceene daneeje no bagi perkaan walla oole no makka ɓennduɗo, bakañcile e selewlewo ena nayoo, ena cujjana Bani maa mbiyaa ko mbayniingu hakkunde yiɗondirɓe, ɓe ɓerɗe ƴeefi, ɗaldi ngiton ngaanumma. Gaaye sahre Butelmiina ena peeña, 9w25h ena njona. Bani dartaaki ɗoon, ɓooytaani, darii e dow laabi-celi Eeleega. Nde naamndiɗen waktu, hawri ko 11w01h. Laawol goɗngol yaltiri bannge ñaamo fayde Ɓoggee, laamorgo Halayɓe. Ko ngool yahata Haayre Golleere, wuro nayi, woomoo Juudeeji, ngenndi taani am Saalif Demmba, Saydu Demmba e Sammba Demmba, feccita Baabaaɓe Looti, diiri Abuu Usmaan Bah, jatti Ibraahiima Kaasum Bah, wuro Baal Umaar Hammaat, daɓɓo joom bolle goonga.
Ɓennuɗen e wuro Shaagar, en ndaraaki, ngoomiɗen Weendu Giimi Yero Diidi. Miijo hooti e worɓe Ngiril Jeeri, ɓe ngawraani duƴƴi, ndaasaani dooliŋŋaaji. Naange-e-hoyre, heedde 12w30h, ngarɗen e wuro wiyeteengo Muktaar Lajaar.
Sofereeɓe Bani ɓee ko worɓe heewɓe haaju, himmirɓe. Nde tawnoo eɓe nanngi yolnde ndee ko juutnde, ɓe njaɓaani lefindaade hay seeɗa. Ko ɓe ɗiɗo. Kala e maɓɓe tampuɗo walla ŋoŋɗo, goɗɗo oon heɓat joɗnde mum, jooɗtoo ɗoon. Sanngaraaf, Ashram, Siyaasa, El Shayra e Kaamuur ko gure ɗe mbirtiɗen. 14w38h njoni en ko e nder wuro Geru. Arani en e miijo wonde yo en tello, ndokken ɗoon darɗe ɗiɗi ngam salminde nokku oo sabu ko e oon diiwaan, ngenndiyanke mawɗo, jaambaaro kuɓɓuɗo biyeteeɗo Abdul Bookar Aali Dunndi Segele Pere Malaaɗo Tuumi Barahiimi Kan lelii. Ko ɗoon o waranoo ñalnde alarba 4 lewru juko hitaande 1891.
Njawtuɗen e wuro ena wiyee Kanndara, ngarɗen e Kiifa heedde 15w05 h. Ko ɗoon ngottiɗen bottaaje ɗiɗi ɗe njiidaa ciirol : maafe e maaro liɗɗi.
Bottaari gasi, ataaye yaraa, yimɓe njuuli ngasni, sofeer korni ngam anndinde yahatnooɓe ɓee wonde yahdu yontii. Gooto fof jolti, jooɗtii e joɗnde mum. Bani iidi, waynii ñaamirdu Kiifa, soggi bannge funnaange worgo. Kono e kaawisaaji Alla, gondiiɗo men oo hono Ndey Kummba Jah, haala mum heewaani. Omoni tan ndaara weertaango leydi, puɗi, tule ceene e kaaƴe. Sahaa fof, o dimmbina hoyre no gonɗo e jaɓde naamu nii walla o wona e moosde no ciftorɗo ko jalnii nii. Eɗen nganndi e oon sahaa ko o goɗɗoyɗo no feewi to bannge miijo. Won ko hakkille oo woni e gollaade. Yimiyanke mawɗo walla naalanke fanniyanke, ɗannaade, yahde e yiyde ko e geɗe ñiklooje ɓulno mum njeyaa. Ena waɗa heen sahaa, enen e hoyre men majjen, njooltoɗen e miijooji luggi. Ɓernde dura, miijo hoota e Aamadu Koli Mammadu Jaaltaaɓe, gorko Tiggere Njaŋ Beeli Nankasu e Jaareende, ɗo wiyata: “ mi woppii waalo baari, koyle e gawle, ceene e ciibe, mi ŋabboyii jeeri kebbe e ciluɗe, jaaɓe, ɗooje,kelle, eere, bade e caŋe…….”
Ngaroyɗen e Tentaan ko jamma, en ndaraaki, kirtoyiɗen e wuro Ayyun El Atruus. Hakkunde ɗeeɗoo gure ko 70 km kadi Tentaan jeyaa ko e falnde Ayyuun. Njawtuɗen e Kobonni, mbaaloyɗen Googi. Ko ɗoon woni keerol hakkunde leydi Muritani e leydi Mali. Ɗoon ko leeɓol siraaɗi sabu semmbeeji tati ndeenka nana ɗoon: polis, sanndarmori e duñaaw. Kala oto garɗo haa ɗoon, yimɓe mum njippinte haa laaɓa, karte mumen dantite mballinoyee polis haa weeta, ngarana. So ɓe ngarii, wonaa ɓe njettiima tan ɓe tottitaama kaayitaaji maɓɓe, ko maa ɓe noddiree gooto-gooto. E oon sahaa, so ɓe ngummiima e polis, ɓe ndewa e duwaañ, ƴeewa so tawi alaa ko ɓe ngaddori ko haɗaa. E oon sahaa, so ɓe ceertii e ɓeen, ɓe taƴta, ɓe naata e leydi Mali. E ooɗoo bannge, keerol hakkunde Muritani e Mali, wonaa maayo, wonaa caanngol, wonaa haayre, ko leydi tan potndi, ndi waɗanaaka hay peŋɗe maantorɗe. Nganndirtaa ceerungal leyɗeele ɗee tan ko to bannge araaraayuuji e comici ɗi dadiiɓe ɓee ɓoornii ɗii. Hakkunde postooji ɗiɗi ɗii wonii 2km walla 1,5km. To bannge Muritani ngoni toon ko duwaañ, sanndarmori e polis. To bannge Mali ko duwaañ e sanndarmori tan ngoni toon. Ɓe ngalaa polis. Kala heen bannge ɗo yimɓe mbaawi ardude, so wiiño ngoo gasii, bagasuuji mumen pawetee ko e saretaaji bawɗi walla e motooji-reŋreŋ( motooji cinndaaɗi keesuuji), joom mumen njahra koyɗe walla togginee e motooji.
Caggal nde mbaalɗen e Googi haa weeti, ndawɗen ñalnde 8 lewru siilo, en ngarii e wuro ena wiyee Jannjume ko adii nde eɗen njettoo Korkaƴel. Korkaƴel woni ko 15 km hakkunde mum e Ñooro, so tawii ngummoriɗaa ko Googi. Ko ɗoon e Korkaƴel, ɓakkere mahraande jumaa Sayku Umarul Fuutiiyu Taal gonɗo Ñooro oo, ittaa. Jumaa oo mahaa ko e hitaande 1856, duuɓi ɗiɗi caggal njangu Sayku Umaar Taal e Ñooro. Ko teemedere ujunere sagata ndarnaa, walabo e walabo, gila Ñooro haa Korkaƴel, tawii jikɓooɓe, markooɓe e mahooɓe ngalaa heen. Jumaa oo kadi waɗi ko 132 salndu.
Ngarɗen e Ñooro Laamiiɗo Juulɓe ko 9w36h. En ndartiima ɗoon seeɗa ngam heblaade e soodde ndiyam walla geɗe cewɗe. Caggal ɗum, ɓennuɗen e Fasudebe, Bemma, Janngumaane, Bugubeeri, Faangumme, Jeema, Torodo e Jumaara. Ɗee gure ko nokku Kartankooɓe e Kaakalooɓe. Bani daraaki, ɓenni e Kulujeŋe, Sebaabugu, Siraan, Sege, Ñaamu, Ngalafuga e Kolokanni, wuro Ceerno Aamadu Fonndu. En mbirtiima e cooyngal wuro ena wiyee Wakulu sara Coori Bugu. Ngoon ko wuro silitigeeɓe mawɓe, ɓe jaalɗagol diine Lislaam woppinaani jalaŋuuji mumen. Ɓennuɗen e Wolojegu, Dulodo, Noosobugu e Yegebugu, diiri Ceekoro Bakayoko. Bani ɓenni, naati e leydi kaaƴe, suppitii e wuro Kati. Ko ngoon woni laamorgo Beledugu( nokku kaaƴe). Tuddunde konunkooɓe ɓurnde heewde doole e mawnude e Mali ndee ko ɗoon woni. Nde njaltuɗen e Kati, ɓooytaani naatɗen e Bamako, laamorgo dowla Mali, heedde 18w25h. Bamako firata e wambarankoore ko weendu noodi (bama = nooroo, ko = weendu). Ko sahre mawnde, heewnde leeɗe pattamlame. Maayo Niiseer ena fecciti hakkunde mayre.
Nde njettiɗen joofnde mobelaaji, nodduɗen gooto e fotnooɓe wonde njaatigeeɓe men, ɗoon e nokku hee. O wiyetee ko Madiina Dikko. Tawɗen o alaa e sahre ndee, o woni ko to leydi Siin. Memmbiɗen tonngoode woɗnde. Ndeen jeyi ɗum ko musiɗɗo biyeteeɗo Abdul Ajiiju Jallo, jeyaaɗo to Gaawi Nanee. Ko oon kadi wonnoo hoyreejo Tabital Pulaagu Mali e hitaande 2002. Tawɗen kadi oon ne ko jaltuɗo wuro Bamako ngoo sabu haaju paytuɗo e geɗe muritaninaaɓe mooliiɓe to leydi Mali. Aannde ɗeɓi waɗde seeɗa kono tan miijo arani en yo en mbaaltoy to joofnde Bani mawnde. Nannguɗen taksi, njoɓɗen ɗum 400 mbuuɗu, nawi en haa toon. Nde njettiɗen, kaalanɗen mawɓe joofnde ndee ko woni laawol men e sokla men. Ɓe nganndini en wonde oto Bani yahataa janngo mum feewde Sewaare walla Mopti. Sukaaɓe gollotonooɓe ɗoon ndoondii bagaas men, nawi en to gaaraas goɗɗo ena wiyee Jomine. Taƴɗen biyeeji, gooto fof yoɓi 4400 mbuuɗu e kaalis seefaa( cfa). Ko ɗoon mbaalɗen ñalnde 8 ndee, ñaltuɗen kadi ñalnde 9 ndee haa takkusaan juulaa. Jomine noon e Bani, nanndi tan ko mawnugol kono ko heddii fof eɗi luutondiri. Nde njolɗen e gaaraas Jomine, njaltuɗen, oto oo naati ko e lobbuli ɗi mbeeɓaani faamde, o suppitoyii e jehre luumo, o darii. O wonii ɗoon haa geeƴe noddinaa, nde o fuɗɗii fokkitde. Ko ngummiɗen e ɗanngal koo, ko ɗoon tan ndañɗen haaɓre fantunde. Kala garɗo e maa tawat won ko yiɗi heɓde e maa. Hay gooto waɗirtaa sabu Alla.
E ngalɗoo daawal, ɗannoriɗen heen ko jamma. Ko ɗuum haɗi en teskaade e tonngude gure keewɗe. Ngaroyɗen Sewaare sara Mopti ko 4w10h subaka. Ko ɗoon leltiɗen, kacitiɗen, njooɗtiɗen haa wonoyi 9w05h nde puɗɗiɗen dañde laawol. Sewaare ko nokku jooɗɗo, diirɗo, keewɗo jamaanu saɗne kono tan gaarasuuji ɗii ko mettuɗi faamde. Oto Jomine mo ngarnoɗen oo, ndeke yettoytaako Duwansa alaa ko haali Tummbuktu. O haaɗi ko e Sewaare, o waɗti en e oto goɗɗo, payɗo Duwansa. Haaɓre kadi ɓeydii ŋabbude. Kono oo dognoowo ko neɗɗo kellifaaɗo, keewɗo deƴƴere.
Mbirtiɗen Boore, wuro Fulɓe, ɓennuɗen, ngaroyɗen Duwansa beetawe toowɗo, heedde 12w55h. Taƴannoɗen biyee ko Bamako haa Tummbuktu kono en tellinaama e Sewaare, en ƴettitii oto goɗɗo. Jooni kadi, en tellinaama e Duwansa ngam ƴettitde oto goɗɗo haa Tummbuktu. Nde ngarɗen e Duwansa ko sofeer gadduɗo en oo teefondiraa njoldudi men haa Tummbuktu, tottondiraa. Enen, alaa ko ndiisnaɗen heen so wonaa tan, o arti e men ngam anndinde en, o dañanii en daabaa, kanko sofeer oo. Nde o habri en haa o haljiti, o jolti e oto gaddunooɗo en oo, o fayi Burkinaa Faso. Omo jogii laawol haa to leydi Niiseer. So payɗo Burkinaa walla Niiseer naworii fayɓe Tummbuktu, oon kam ena anndaa rewaani gootol.
Nii woni mbayniɗen sofeer men keso, jogorɗo nawde en haa Tummbuktu oo ngam, wottoyaade. So o sokloyii en, eɗen ɗoon e nder ñaamirdu. Ɗoon ɗo nduŋtiɗen, eɗen ñaamoya ɗoo ndeke gooto e sermittooɓe njoldudi gaaraas oo weltaaki e no sofereeɓe ɓee ɗiɗo mbaɗiri nii. O tawoyi en to nder ñaamirdu too, oo wiyi en wonde sofeer jogorɗo nawde en Tummbuktu oo yawii ceede ɗe sofeer gaddunooɗo en oo totti ɗum ɗee. Alaa e sago, haade ko en ɗiɗo, kadi nannguɗen ko yeeso, ɓeydanen mo heen 1000 mbuuɗu. O wiyi oon yiɗ wallude en tan kono hoyre ndee ko ko nannganoo gila subaka. Ɓeydanɗen mo heen 800 mbuuɗu, ndeke tan sofeer oo nulaani mo. Ko feere fepindaande hakkunde seɓɓitaade e teɓɓitaade. En njaawaani tintude oon jamfa. Ko maa keɓoyɗen nder yolnde, haala kaa ari e nder yeewtere.
Gila nde ngummiɗen Nuwaasot, ceertuɗen e godoroŋ ko e Duwansa. Hakkunde Duwansa e Tummbuktu ko 200 km leydi nduuldi, ndi berkaaka. En mbaɗii 3100 km ko e dow godoroŋ, jooni heddanii en ko 200 km raŋraŋ. Sofeer oo wiyetee ko Isma-iila Kamara. Omo wondi e ɗiɗo woɗɓe. Ɓeen noon ko julankooɓe, nootitii ko e koolol ngol.Ngarɗen e wuro ena wiyee Tommbori, ɓennuɗen e woɗngo. Ngoon ko Bammbara Mawnde, wuro Buubakar Mayga. Njawtuɗen e Immbaabu e Daara Salaam, peeñanɗen maayo Niiseer, maayo mawngo, yaajngo. Ngo alaa powle toowɗe maa mbiyaa tan ndiyam ɗam deelotoo ko e weertallo haraawo. Ɗo mbeddoriɗaa yitere fof noon njiyataa ko koɗorɗe, daakaaji awooɓe somanankooɓe walla boosankooɓe. Maayo ngoo waɗanaaka sala (pom) kono baak nana ɗoon. Njettiɗen e Baakubugu (innde gurel ɗo baak oo joofata ɗoo) ko 17w05h. Otooji nay tawii en ɗoon ena njolni woɗeeɓe, hakkunde faraysenaajo, espaañnaajo, almaanaajo e ameriknaajo. Ɓeen ne payi ko to koolol too. Naange ena daaydaayna, ena woni e forlude caafe mum cakkitte, baak ena haɓa e joofde. Otooji e yimɓe njoli, njahdi e niɓɓere feewde bannge rewo. Ɗo o joofata ɗoo wiyetee ko Koriyumme. Hakkunde maayo ngoo e wuro Tommbuktu ko 10km. Hanki, nde sooño e jeereende ndokkondiraani tawo juuɗe, caalli ena ngummotonoo e maayo ngoo, njaha haa njettoyoo Tummbuktu. Jooni noon ɗiin caalli ko maaytuɗi walla tawa tan ko ɗi gubbiiɗi.
Naatirɗen wuro Tummbuktu ko jamma. Oto oo nawi en haa jehre, jippini en. Heddii eɗen naamndoo galle njaatigi men nde tawnoo ko en majjiraaɓe tonngoode jeew-deesto makko. Ciftorɗen, ko adii seeɗa nde mbaynotoɗen Nuwaasot, musiɗɗo Mammadu Hadiya Kan waɗdiino en e debbo gooto jeyaaɗo toon e Tummbuktu, ena wiyee Hawsa Haydara. Nde njiyɗen Hawsa Haydara haa nganndinɗen mo wonde ko en jogorɓe yilloyaade wuro maɓɓe ngam hawritde e koolol e jeereende, o weltii heen saɗne. O rokki en innde miñiiko ena wiyee San Haydara ngam wona njaatigi men. Kono tan haade gonnooɗo saabaabu yahdu men nana ɗoon e wuro ngoo, en mbaawataa waylude jippunde so wonaa tawa ngantu ɓur mawnude. Nii woni ngoppuɗen Ndey Kummba Jah heddodii e bagaas to jehre, ngonɗen e laaknude San Haydara haa njiytuɗen galle mum. E oon sahaa, o alaa ɗoon e nder galle hee. Tawɗen ɗoon ko denɗiiɗo. Oon noddi mo e jeew-deesto, bismii en, njooɗiɗen ngam fadndaade mo. Ɓooytaani, o ari, calmondirɗen e makko haa saɗi gasi. Kaalanɗen mo laawol ngol e ko addani en yiilaade mo. San ko gorko newiiɗo, kaaraysire mo Alla rokki hakkille mawɗo saɗne. O waɗi en e oto makko, ƴaaŋtoyɗen Ndey Kummba Jah to jehre. Ndey e bagaas njoli, San naati e wuro. Omo wondi e suka goɗɗo. Ko oon ɓuri anndude Shinnduuk, joom-galle Mirannda, mo njiilotoɗen oo. En ngarii e nokkuuji keewɗi, eɗen laakna mo. Woodi cifaniiɗo San nokku gooto, payɗen toon. Tummbuktu ko wuro jeereende hoɗngo e njaareende. Wonaa oto fof waawi wonde toon. Ko otooji 4×4 tan mbaawi yahde e ɗeen tule ceene. So Alla nawii ma Tummbuktu haa yiyii ɗee tule ceene, hakkille maa dogtanta ko hakkunde Nuwaasot e Butelmiina. San Haydara, hay so waɗaani daɗndu Pari-Ndakaaru, ko baawɗo walaŋ saɗne. O ŋabbi e tule ceene, o yortii e caalli ɗo hay ngelooba enndataa rewde. O joofi e damal galle uddingal. Suka mo o wondunoo oo tellii, hanngi baafal, debbo cewɗo, dardaro udditi. Keɓtinɗen mo gila o salminaani. Ngannduɗen so majjere wonnoo, en njiytii. Nii woni, o tiindii e men, o salmini salminaango teddungo, o woni e jippinde bagaas. O noddi sukaaɓe ɗiɗo, baaɗiraaɓe joom-galle makko, ngari, ƴetti bagaas oo, payri nder galle. En tawaani ɗoon Shinnduuk, joom-galle oo. E oon sahaa, tawi oon ko jahnooɗo nder wuro. Ɓooytaani, oon arti, o habri ɗum garal men. Oon ari salmini en, bismii en bismaango fayngo saɗne. Ñalnde ngarɗen ndee, ñallunoo ko ñalawma alarba, 10 lewru siilo, hitaande 2012. Mbaalɗen haa weeti, woni ñalawma alkamisa. Tawɗen galle oo ena heewi hoɗɓe woɗeeɓe. Ena heen ameriknaaɓe, faraysenaaɓe e leƴƴi goɗɗi tuubakooɓe. Galle oo ko jipporde wanngotooɓe e nder diiwaan oo walla arɓe tawtoreede koolol. Ko ɗoon ñalluɗen, ko ɗoon kadi mbaaltuɗen ñalnde 11 ndee.
- 4 – Koolol Tummbuktu
a) – daartol
Koolol e jeereende fuɗɗii waɗeede ko e lewru siilo hitaande 2001. Ɗum firti ko hikka waɗti ngol duuɓi sappo ɗiɗi. Miijo ngoo ardunoo ko e pottital hakkunde Tuwaareg-en, jeyaaɓe e leydi Mali e naalankooɓe ummorinooɓe to duunde Orop. Hitaande adannde ndee, koolol ngol waɗi ko ɗo wiyetee Esakaan (yolnde ndee ko fotde waktuuji ɗiɗi e oto so aɗa ummorii Tummbuktu). E hitaande maggol ɗiɗaɓere, hitaande 2002, ngol lulii ko ɗo wiyetee Tesalit e nder diiwaan Kidaal. Oon nokku woniri ko bannge funnaange-rewo leydi Mali ndii. Koolol ngol jokkii ko e juulɗeeli ɗiɗi ɗi Tuwaareg –en, aynaaɓe hoɗɓe bannge worgo jeereende sahara, ngaadorii waɗde hitaande kala, so dunngu siiltii, ko wayi no juulde takubelte waɗeteende to Kidaal e juulde Temakannit to diiwaan Tummbuktu. Ɗiin juulɗeeli ko mawɗi e nder leƴƴi Tuwaareg-en. Takubelte e temakannit ko juulɗeeli weytaare e dakmitaare wonande Tuwaareg-en kono kadi ko ɗi juulɗeeli ɗi ɓe kawritta ngam safrude luure hakkunde maɓɓe walla wostondirde miijooji e ko fayti e geɗe baɗnooɗe e sahaa ɓennuɗo walla gonaaɗo e daɗɗande ɗe peeje. Fotde balɗe tati, eɓe njima, eɓe ngama, eɓe ndogna gelooɗi, eɓe kollira geɗe finaa-tawaa maɓɓe.
E dumunnaaji battindiiɗi ɗii, koolol ngol waylii ngaddiin. Ngol natti tan wonde koolol keertaningol Tuwaareg- en, ngol waɗti bismaade naalankooɓe woɗɓe ummoriiɓe gila e nder leydi Mali ndii, to Afrik haa e jeyaaɓe to Orop. E ngoon weeyo, sabu keewal yimɓe e ngoƴaaji kisal yimɓe arooɓe ɓee, koolol ngol waɗti waɗeede e Tummbuktu.
E anndinde banndiraaɓe, fotde 30 diɗɗal naalankooɓe ena ngara e koolol ngol. Fotde kadi 60 leydi ummoraade e jookli ɗii kala ena tawtoree hitaande kala, kisal ngal fof e hoyfiɗde e oontoon bannge. Hay siinuwaaji ( chinois) meeɗaani hatteede e nder dente ɗee.
Geɗe keewɗe kadi ena kolliree heen, gila ñeenal cañu e tafngo haa e ɗatngo. Kala ko neɗɗo miijotonoo ena fota yeeyeede walla yeeɓeede, alaa ko arataa e koolol ngol. Ɗum waɗee e nder tillisaaji, ɗuma weertanee e les caaleeje, ɗumatoo, jula-balabon en njiilna e nder tuddule.
Pijirlooji keewɗi, ɗi leƴƴi toon ɗii ngaadorii, ena mbaɗee ngam waasde majjirde yontaaji garooji ɗii. Hay daɗndu gelooɗi ena waɗee, waɗanee kadi hay njeenaari.To bannge njuɓɓudi, njuɓɓinta koolol ngol ko pelle tati: AITMA, EFES e Essakane Production. Woni jiiloowo koolol ngol noon ko biyeteeɗo Manni Ansaar (Manny Ansar). Oon ko ɗoon jeyaa e wuro Tummbuktu hee.
b)- Konngol Manni Ansaar, jiiloowo Koolol ngol
Koololankooɓe tedduɓe
On taƴii kadi jolɗe juutɗe, ujunnaaje km, gila e diƴƴe belɗe e kaaɗɗe, kaaƴe haa e tule ceene ngam arde e leydi Mali e yettaade ɗoo e Tummbuktu. E nder heen, sikke alaa, on ndiiftii sikkitaare, on poolii haɗiinde. Waɗi noon, no amen nii, oɗon ngooŋɗini wonde:
– Gaaci ngalaa keerol, ngalaa haɗde kadi ko ngalu nde tagoore aadeyankoore ndee renndi, foti weltoraade ko aldaa e won hakkille.
– Gooto e mon fof, nde arata ɗoo ndee, sikke alaa won ko addori, kadi maa nawtor ɗoo kisal e giɗgol.
– Kawrital pine cellungal ko njogitaari ɓurndi ɓooyde kadi ɓurndi yahdude e jamaanu hannde oo ngam haɓde e ndoolndoolaagu e ŋakkere njurum ɗo aduna men hannde oo ɓeydii yaha yooltaade.
– Ko ɗuum waɗi, sabu am wonde jiiloowo koolol e jeereende, e innde goomu am ngu ngollodtoo mi nguu fof, mboɗo yetta on sabu jaɓde on tawtoreede hannde ngam teeŋtinde wonde yimɓe ena mbaawi woodde ko ceerti tawa ko sehilaaɓe.
– Fotde balɗe tati e jamma tati, maa on tawtore dillere fattamlamre, ɗoo e wuro Tummbuktu, e nder wuddu jeereende, nde ngannduɗaa so juutii ko e ballal Alla e tiiɗnaare gooto e mon kala.
– Ko poolgu wonande en waawde yuɓɓinde ndee dillere e nder ngonkaaji caɗtuɗi, mbayɗi nii kono ko ɗum wonnoo fayndaare koolol ngol. Emin mbaɗi jikke kadi maa on paam min wonande denndaangal pergitte walla caɗeele ɗe mbaawɗon hawrude.
Manni Ansaari, jiiloowo koolol Tummbuktu
– Nguuree wuurtere mon, woto miijoɗee hay batte ko ena fota soklinde on sabu min mbaɗii fof tawi min kaljinaani hay gooto mbele koolol ngol ena ŋarɗa haa gooto e mon fof, so arii e hootde, ena nawora teskuya ɓurɗo ŋarɗude e njillu mum.
– Oto njejjiten kadi haa hannde wonde ndee dillere waawataano laataade sinno wonaano ballal duumingal hilifaaɓe ardiiɓe leydi ndii. Ko noon ne kadi wallidiiɓe men ngaluyankooɓe, sehilaaɓe koolol ngol, jaayndeyankooɓe, naalankooɓe e denndaangal arnooɓe nootitaade e maggol.
Emin kuccitina e maɓɓe, kamɓe fof, njettoor amen ɓurɗo teeŋtude. Mboɗo duwanoo on, onon kala, nde hitaande 2012 wonata hitaande rowrowre.
Konngol Manni Ansaar
Firo Gelongal Fuuta
- ɓ)- Wuro Tummbuktu
E tamashek, ɗemngal tuwaareg-en, innde Tummbuktu ndee ko kelme ɗiɗi ndenti ɗoon. Tin walla tim ena waawi firde ɓunndu walla nokku. Buktu ko innde debbo mo leƴƴi tuwaareg-en tawnoo ɗoon e nokku hee. Ɗum noon innde Tummbuktu ndee ena firta ɓunndu Buktu walla nokku Buktu. Won waɗɓe kadi, haa hannde, wonde Tummbuktu ena waawi firtude naɗde hakkunde tule ceene. Kono tan ko firo adanngo ngoo ɓuri yaajde. Hannde koɗi e maggo ko tuwaareg-en, sonraay e aarabeeɓe. Ɗemɗe kaaleteeɗe ɗoon ɗee ko tamaashek, koroboro e arab.
Sahre Tummbuktu, wuro jeereende e nder njaareende
Wuro Tummbuktu sosaa ko heedde teeminannde sappo e ɗiɗaɓere, caggal Annebi Iisaa. Sosi ngo ko tuwaareg-en. Kono daartol binndangol ɓurata teskaade ngo ko heedde teeminannde sappo e nayaɓere. Oon sahaa hawri ko naange-e-hoyre laamu Mansa Muusaa, laaminooɗo Mannde. Ko oon adii mahde ɗoon jumaa. O diidi ka ko e hitaande 1325. Ka gasi maheede ko duuɓi tati caggal mum e hitaande 1328. Ko kaan wiyetee Jiingereybeer (jumaa mawɗo).
E teeminannde 15ɓere, debbo gooto nayeejo mahi jumaa Sankoore, tuugnaade e weertaango suudu Kaaba teddundu nduu. Jumaa oo ena wondunoo e duɗal jaaɓi-haaɗtirde. E laamu Soni Aali Beer walla Soni Aali Mawɗo, almuɓɓe janngatnooɓe e duɗal ngal njahii haa ndaroyii e 25.000 innama-aadee.
Tummbuktu ko wuro diine laaɓtungo. Fotde 333 waliiyu Alla laaɓɗo ena lelii e maggo. Ko ɗoon yimiyanke gooto wiyata:” Lamɗam ummortoo ko rewo, kaŋŋe ko worgo. Kaalis woni ko to leydi tuubakooɓe kono so tawii ko haala Alla, geɗe diiniyankooɓe e tinndi belɗi, ŋarɗuɗi ko maa ngaraa e Tummbuktu”.
E raɓɓinaade tan mbiyen Tummbuktu ko wuro hoɗngo e jeereende. Yimiyankooɓe mbiyata ngo ko : Ñaayre Jeereende. Ngo woni ko bannge rewo maayo Niiseer, fotde wonde 10 km. Pille goɗɗe daartiyankooje maantiniiɗe baɗnooɗe e nokku hee :
– E hitaande 1458, Soni Aali Beer, laamɗo Sonngaay-en yani e wuro ngoo waɗti ngo e les njiimaandi mum. Fotde duuɓi 140, ko kuule sonngaay-en njahata e maggo.
– E hitaande 1590, laamu Sonngaay-en fukkii, wuro Tummbuktu ngoo yalti e jiimaandi maɓɓe kono naatti kadi e njiimaandi ngoɗndi, njiimaandi Marok.
– E hitaande 1591, dillere mawnde waɗi e nder wuro ngoo haa annduɓe mawɓe ko nanndi e Ahmed Baaba en peri, payi Marok e wuro wiyeteengo Marakeesh.
– E hitaande 1760, tuwaareg-en ndiiwi maroknaaɓe wonnooɓe ɗoon, njaltini ɗumen wuro.
– E hitaande 1825, laamu fulɓe Maasina, felli ngo, waɗti ngo e les njiimaandi mum.
– Ñalnde 20 lewru seeɗto hitaande 1828, tuubaak biyeteeɗo Renee Kayee, naati e Tummbuktu.
– E hitaande 1844, Seeku Aamadu sankii, Tummbuktu kadi jeytii.
- 5- Nafoore Njillu men e Tummbuktu
Koolol ngol ko e nder balɗe tati waɗi, tuggude e ñalnde 12 haa ñalnde 14 lewru siilo, ñalɗi e jammaaji mumen. Hay so waɗii tampere, ɓure keewɗe ndañaama heen. En mbaɗii ɗanngal juutngal, muusngal kono tan en nimsaani. Wonande wiɗtiyanke binndoowo walla yimiyanke, yillaade ɗum e ndee sahre ko ɓural mawngal. Hay so nde yettaaki martabuuji Makka e Madiina Murawwara, won ko Alla rokki nde ko weeɓaani. Fotde 333 waliiyu Alla nana ɗoon lelii. Juuraade ɓe tan ena ɓeyda daraja. En kollaama jumaa Jiingereybeer mo Mansa Muusa mahnoo gila e kitaale 1325 – 1328. En njiyii jumaa Sankoore mahaaɗo gila e teeminannde sappo e joyaɓere tawi ena wondunoo e duɗal jaaɓi-haaɗtirde nawowal fotde 25.ooo almuudo. Hannde oo, woni ɗoon ko deftordu e duɗal jaŋde toownde e wiɗto diine Lislaam. Nokku oo innitiraa ko duɗal Ahmed Baaba.
En kawritii e yimɓe mawɓe saɗne (gila e ardiiɓe koolol ngol haa e yimɓe woɗɓe teelɗuɓe), ɓe ngannduɗaa ko nanalla tan e jaayɗe walla e kunuɗe won e yimɓe, wonnoo hakkunde men e mumen. Alla waɗanii en wirnitaawo, rokkii en fartaŋŋe mawɗo, so jooɗodaade e mumen e fiɓondirde e mumen aadiiji tiiɗɗi. Ena e nder ɓeen, naalanke mawɗo e nder Mali, dowrowo e nder Tummbuktu hono biyeteeɗo Kayra Arbi (Khaira Arby). Caggal darnde Mirannda e joom-galle mum e San Haydara ko gollal Kayra Arbi ɓuri maantinaade.
Kayra Arbi, naalanke mawɗo e nder Mali, dowrowo e nder Tummbuktu
Kayra ardii e diɗɗal mum haa jooɗii e les tilliisa men ngam juuraade en. Ko kanko uddi kadi koolol ngol, ñalnde 14 ndee, to bannge naalankaagal e yeeso jaagorgal gadanal leydi Mali e tawtoreede telewisiyoŋ ngenndiijo. Caggal nde o yimi tufɗe ɗiɗi, o eerii Ndey Kummba Jah yo ar, tawa mo dow, ɓe njimda. E yeeso hoohooɓe tawanooɓe ɓee fof, o holliri wonde Ndey Kummba Jah ko naalanke Pullo gummoriiɗo to leydi Muritani. Ndey, nde toƴƴi daande, heewɓe kollirii mbelemma mumen kadi njaɓii wonde, kanko Ndey, omo jari addude e koolol bayngol nii. Ɗuum tan ko huunde mawnde e men saɗne. Ko adii ɗum seeɗa, tawi naalankooɓe ɗiɗo muritaninaaɓe hono Nuura mintu Seymaali e Sedduum mbaɗii ɗoon, ñalnde jamma 13 ndee, golle teskinɗe, martobinɗe. Ɓe njimii fotde 1w15 hojom, ɓe poɓɓanaa, ɓe mbeltanaa.
6- Gartal e Muritani
Golle koolol ngol ngasi ko ñalnde jamma 14, heedde 2w00h. Mbayniigu mawngu waali hakkunde lulinooɓe, ɓe goowondiral walla cehilaagal fuɗɗinoo hakkunde mumen. Ko ɗoon e tuddunde koolol ndee waalaa haa weeti. Nde waktu jeetaɓo subaka yonata tawi ko tuddunde ndee fuɗɗiima wontude wiinnde. Ɗoon kadi, miijo hooti e Aamadu Koli Mammadu Jaaltaaɓe, ɗo wiyata: “ɗo Sukki fof maa serwu. Ɗo yeewti fof maa yeew”.
Ɗoo ne, tuddunde ndee sukkiino sabu fotde 15.000 banii-Aadama kawritiino fotde balɗe tati e jammaaji mumen hakkunde koɗli e tuubaaji, njimri e ngamri, fijirde e jaleeɗe ɗo mette e mettere ndiddaa haa nder jeereende, heddii ena njonngoo e dow tule ceene, ena niiwnoo, ena kaamtoo. Kono kadi yeeweende fuɗɗiima lomtaade sabu e ooɗoo Subaka, ñalnde 15 ndee ko heewi e dental gonnongal ɗoo ngal fuɗɗiima momtaade e jiyɗe. So wonaa reenatnooɓe jippule walla roɓotooɓe kaake, alaa ko heddii ɗoon. Tuddunde fuɗɗii hankadi wontude tuddunde jeyuuje e ciile.
Reenatnooɓe lulnde men mballi en nawde bagaas men haa to damal tuddunde too. Ɓooytaani, njaatigi men Mirannda arani en e oto mum, nawi en galle. Caggal kacitaari, miijo ɓuri wokkande ko yande e yolnde ndee. Yolnde, nde 3300 km, gonduɗo e heen, ena wondi e sokla mawɗo. Njahɗen jehre, eɗen njoginoo kedde ceede Muritani, ngostiɗen ɗum kaalis Seefaa, ngartuɗen to galle njaatigi. Moƴƴere ooɗoo galle wonaa jiggaande, ko nde fuɗnde. Nde kollitɗen wonde eɗen njiɗi yahde ñalnde heen, gorko oo, hono Shinnduuk, ɗeɓaani jaɓde. Ko maa kujjinaali keewɗi njanti heen nde o fuɗɗii saayde. Caggal ɗuum, ko kanko e hoyre makko, noddi sofeer yo ar, nawa en haa maayo (hakkunde wuro ngoo e maayo ko 10 km). Nii woni nodduɗen Kayra Arbi ngam waynondirde e mum. Ruttude teɗɗungal walla anndinde wonde tinii teddungal baɗangal ko e aada pulaagu jeyaa. Kayra ne, ko ɗuum wonnoo fayndaare men e mum. E oon sahaa noon tawi ko o alaa e nder Tummbuktu, ko o jahnooɗo to boowal-laaɗe-diwooje. Mbayniigu men e makko waɗi ko tawi en njaltii wuro, kanko ne, o ummitiima to boowal-laaɗe-diwooje. Mbayniigu timmi, mbaynoriɗen tule ceene, naatɗen e balji pattuɗe e murtooɗe, cewle e caali, nokku diidare e naare. E garal, ko jamma ndewnoɗen ɗoon, en keɓaano yiyde ko heewi. Jooni noon yitere laamaaka, waɗanaaka kadi ommboode. Naatɗen e cukkiri, hakkunde caalli, paamɗen wonde ngonɗen ko e sara Maayo Niiseer. Ɓooytaani, peeñɗen e gurel, ɗo baak oo joofata bannge rewo. Ko ɗoon woni Koriyumme. En tawondirii ɗoon e yeeyooɓe arnooɓe to koolol too. Ɓe kaaldi e sofeer gadduɗo en oo mbele oon ena yawtina enen e maɓɓe fof haa Duwansa walla Sewaare. Caggal ɗuum, sofeer oo yalti e yahdu nduu. Bagasuuji njippinaa, o ruttii Tummbuktu. Garal otooji saɗti, haa naange-e-hoyre, alaa fof ko ari so wonaa otooji militeer en. Ɓeen ne ngari ko reende hoɗɓe tuubakooɓe e ameriknaaɓe arnooɓe koolol Tummbuktu. Laamu Mali ena haɓɓi e kisal maɓɓe ko tiiɗi. Laawol ngol fof ko dadiiɓe mehɓe. Eɓe e leɗɗe, eɓe e otooji, eɓe e baak, eɓe e hay e diwooje. Heen sefre dadiiɓe adii en taƴtude, heɓoyi bannge worgo maayo ngoo, fadndoyii toon. Sefre heddiinde ndee heddii bannge rewo maayo. Ɗuum fof dey reeneteeɓe ɓee cuwaa arde, ngoni tawo ko Tummbuktu. Ko heedde takkusaan maayɗo, ɓe taƴti, ɓe ngari. E oo sahaa, tawi en taƴtii gila naange-e-hoyre kono en ndañaani tawo laawol. Ko ɗoon ngonɗen haa woɗeeɓe ɓee njahi. Ngonɗen ɗoon ko e gurel awooɓe. Ɓe ngonaa ñiiɓɓe, ko ɓe daakiiɓe tan. Koɗorɗe ɗee kadi ko ɓakkere e huɗo, alaa heen ko woni simoŋ.
Ko ɗoon gorko biyeteeɗo Buubakar Mayga tawi en. O jeyaa ko Bammbara Mawnde. O yiyi en, o heptiniri en ñarogal fulɓe, o tellii e oto makko, o ari, o salmini en. O naamndii to ngummiɗen e ngenndiiji Fulɓe. Kaalanɗen mo, o weltii heen saɗne, o haalani en, kanko ne, holi kanko. O itti ñiiɓirɗe makko e tonngooɗe jeew-deestooji ɗe o joginoo, o rokki en. O rokkiri en ɗe ko so tawii en ndañii caɗeele e nder diiwaan hee, mbele eɗen mbaawa jokkondirde e makko ngam tintinde mo. Ko o neɗɗo mawɗo e nder diiwaan oo , jogiiɗo geɗal timmungal. Ndey Kummba Jah itti beɗel mum njimri, rokki mo. O ruttii kadi, kanko Buubakar Mayga, o noddi ɗoon gooto, o wiyi ɗum : « toppito ɓeeɗoo ɗiɗo haa ɓe ndaña ɗo ɓe njahi. Jokkondir e sofereeɓe arooɓe ɓee haa ndañanaa ɓe palasuuji. Tiiɗno e maɓɓe ko ɓe hoɗɓe leydi ndii kadi ko ɓe tumarankooɓe ». O heeƴtitii e men kadi, o wiyi : « sinno to paymi too ena moƴƴunoo e mon, mi woppataano on ɗoo kono tan baasi alaa. Ooɗoo mo ɗaldu mi on, ko gorko kellifaaɗo, koolniiɗo ».
O jolti e oto makko, o waynii en, o yahi. Gorko mo ɗaldaɗen oo ne dariima darnde tiiɗnde haa dañani en oto ɗo njahɗen, caggal geeƴe. Alla waɗi kadi ko oto gaddunooɗo en subaka oo woni ɗoon. Njahruɗen e ngol ko jamma haa Duwansa. Njettiɗen ɗoon ko heedde 1w45h subaka. Telliɗen ngam waylude oto. Kaalduɗen e suka goɗɗo tummbuktunaajo, ena wiyee Albashaar. Ko oon halfinaa oto gaddunooɗo sukaaɓe tummbuktunaaɓe arnooɓe tawtoreede koolol ngol. Njoɓɗen gooto fof 1500 mbuuɗu haa Bamako. Oto oo, wonaa ɗum wonnoo fayndaare gargol mum kono ena waɗa, won e sahaaji, ndeereeru mawna haa wumna gardiiɗo, yaltina ɗum dingiral njuɓɓudi, ndi fotnoo reende. Aduna noon ko noon tan wayi. Neɗɗo ñiŋat fowru walla mbaroodi kono ko kañum ɓuri bonde sonngere. Neɗɗo kadi ena fela walla ñiŋa mo ɓuri jaasde e ŋakkude timmal.
Tellinɗen bagaas men, Albashaar heɓi, jolni, tottaa ceede, fiyi e jiifa, hamdinii, moosi. Yimɓe carii e nder gaaraas hee, gooto fof woni e ndaartude ɗo fooftii ko adii nde oto oo fokkitta. Ɓee lelii e leydi, woɗɓe heen naati e nder ñaamirɗi, lelii e dow taabe. Won heen jappuɓe comci mumen, lelii haa weenndoogo, tawi oto oo arii e yahde, pindinaa. Yimɓe njalti e wuro Duwansa ngoo ko heedde 4h20h subaka. Salaatu yoni en ko e yolnde, hakkunde ɗoon e Sewaare. Ngarɗen e Sewaare, bannge rewo Mopti, ko 9w 10h subaka. Ko ɗoon hacitaa. Yimɓe njolti, ngarɗen e ɗo wiyetee Barabe, ɓennuɗen e Togol. Ngoon ko wuro Fulɓe. Ɓooytaani, cooyniɗen tibaaji cuuɗi wuro ganni. Woodi biyɗo en ko ɗoo woni Hamdallaay, wuro tappaango, miraango, tappiraango kolce gayi dimaaɗi, laaltoraango ƴiiƴam sagataaɓe. Kaftiɗen, ndariɗen ngam laaɓtindaade ngo e jaati. Gite pawii e cuuɗi e koɗorɗe kono ɓernde salii jaɓde. Ɗoon miijooji ndogtani dummbugol daartol, ngoni e aawtaade sahaaji ɓennuɗi, sahaaji jaambareeɓe e yontanooɓe Fulɓe hanki. Sahaa Yero Maama e Pullooru Galo Haawa, sahaa Gelaajo Hammadi Boɗeejo, sahaa Faatimata Baaba Lobbo e Fanta Mawɗo…. Hakkille hooti e Rajo Muritani e daari Aamadu Saar e moolo Aamadu Mali Maymuuna Pennda Faayol to Neere e Ballaaga Buubu Jiboori e Aali, Aamadu Mammadu Yero Sira lollirɗo Kamarel to Sillaa e kare-boowe, kare pittaaka laaɓi, pittitaa laaɓaani, mbaɗi ko nayi ñaami, baali kaalaaka….
Ibraahiima Muktaar Saar wiyi : Aduna ko jamanuuji e sahaaji. Jamaanu ko maa feewnee kono sahaa ko maa reenee. Ko waɗi hanki haaltetee hannde. Ko ko gollaa hannde jaŋtoytee janngo.
Kodda Elimaan Sammbooru Barka wiyi : Yonta fof garɗo e yontaaɓe mum. Yonta fof garɗo, Leñol e payndaale mum. Njettinta Leñol payndaale ɗe toɓɓunoo ko yontaaɓe hawrunooɓe e oon yonta.
Jaayre Fori lollirɗo Abuu Aamadu Joop wiyi : Mo waawi fof yo waɗ jam, daartol alaa ko woppi.
Ngonɗen ko e Hamdallaay kono en njiyaani duballeeje Hamdallaay kaaletenooɗe ɗee. En nanaani kijaali pucci walla kolce gayi dimaaɗi. En ejaani dille gaawe e silamaaji. Ena gasa tawa ɗuum ko geɗe hanki jahduɗe e hanki.
Ndewnuɗen sahre ndee gite haa oto yawti, naati e wuro Sumadu. Ngoon ne ko wuro Fulɓe. Ɓennuɗen e Mannjo, Bunngel e Sofara, ngarɗen e laabi-celi Jenne. Ɗoon fayde sahre Jenne ko 30 km. Naatirɗen e diiwaan Segu ko wuro Kesedugu. Njawtuɗen e wuro Waŋ, naatɗen e leydi boobo-en. Ko ɗoon teddungal rawaandu ɓuri dammuwol. Ndey Kummba Jah ena laaɓa ɗuum sabu o seediima jaaneeji e seeleeji ena kumaa e daande tali(sara laawol), ena njeeyee no ndammiri gonɗi e daral. Won keɓɗo wiyde en e oto hee : « so a ñaamii teewu rawaandu, a wontaa wondu e paawle jontinooje ».
Oto yawti e wuro Korolo, tiindii e wuro Baramanndugu. Ngoon e Tene ngondi kadi ɗe ngoɗɗaani Koŋ e Mansara. Ndartiɗen seeɗa e Sokura, ɓennuɗen e wuro ena wiyee Siyenso. En mbirtiima Terekungo, Sibugu e Ñaaso sara Jeli e Sononso. Yanngaso, Kulunso, Bala e Tuna ko gure pawondirɗe. Ngarɗen beetawe toowɗo e Bani. Ko maayo wiyetee noon, jiidaa e Bani, oto mo ngarnoɗen oo. Ngo jokkondiri ko e weendu Deebo. Njawtuɗen e Fasaama. Ngaroyɗen e Segu ko naange-e-hoyre. Ko ɗoon ngottiɗen kadi njuulɗen tiisubaar. En njiɗiino naamndaade geɗe keewɗe ko fayti e laamɓe Segu adiiɓe, ko wayi Bitoŋ Kulibali, joom-suudu mum Banaaje e ɓiɓɓe mum, Ngolo Jaara e iwdi mum….e ko heddii e gannde maɓɓe ɓooyɗe ko wayi no jalaŋuuji Segu kono tan en ndañaani mo kaalduɗen.
Ngaroyɗen Bamako ko mutal naange. Ngoowka jaasi dabare, Fulɓe ena mbiya noon. Enen ne, en puɗɗiima woowde Bani walla tawa ko puɗɗiɗen yiyde e Bani koo, waɗtaaka ndiyam. Nii woni payɗen gaaraas Bani ngam waaloyde toon e taƴorde biyee fayde Nuwaasot, laamorgo dowla Muritani.
Nde ngarɗen, tawɗen jikku nokku oo wayliima seeɗa kadi omo heewi ɓowɗi. Miijooji men kawri wonde woto mbaal ɗoon, yo en ƴeewoy nokku goɗɗo hay so en njoɓat. Gaaraas Bani woɗɗaani ɗo mbaalnoɗen e jahol ɗoo. Nii woni njahɗen toon, kaalduɗen e joom mum. Haala hawri, ngaddoyɗen bagaas men, ndesnduɗen mo, njokkuɗen e yiilaade ko potaten naworde ko wayi mbeɗon tinndinooje. Mbaalɗen haa weeti, njahɗen law gila en kacitaaki. Tawɗen oto Bani yahataa ñalnde heen. Taƴoowo biyeeji Bani oo waɗdi en e suka gorko ngam nawde en to gaaraas goɗɗo. Ɗoon woɗɗaani ɗo mbaalnoɗen ɗoo. Gaaraas oo ko gaaraas Sanngee. Helmere “sanngee” ndee firti e ɗemngal sooninkooɓe ko fijirde. Sanngee jaastii hay Jomine e kala fannu. Alaa ko ɓe kiisii so wonaa no ngalu naatirta. Kono teddungal bani-Aadama, haaju maɓɓe heewaani heen hay seeɗa. Ɗum ne, hay so aɗa haalda e gooto e maɓɓe, ɓe ndaarataa ma.
Taƴɗen biyeeji ko gila naange fuɗaani kono en njooɗtiima ɗoon haa wonoyi 9w05h subaka, nde puɗɗiɗen yaltude gaaraas oo. Oto oo kadi woccitaani tawo. O fayti kadi ko gaaraas goɗɗo ena to nder wuro Bamako too. Oon ne ko e gaarasuuji Sanngee jeyaa. E kaawisaaji Alla, en ngontii ɗoon ko ɓuri ko ngonnoɗen to gaaraas gadano too koo. Ɓe njippini jolnooɓe ɓee fof haa laaɓi, ɓe ƴettiti doggol, ɓe noddiri yimɓe ɓee gooto-gooto. Faynooɓe Senegaal e enen fayɓe Muritani ɓee fof, njoltidɗen e oto oo gooto. Midi yoni en ko nder wuro Kita. Jettagol men e wuro Jeema tawi hankadi ko takkusaan weelii. Yimɓe ɓee tellii, ñaami, njuuli haa kaljiti, njolti. Sanngee ummodii e uumaango dafaaɗo becce, nanngi laawol fayde Kaay. Ɗoon tan nodduɗen sofeer oo, nganndinɗen ɗum wonde enen payɗen ko Muritani. O tellii, o tellini bagaas men, o noddi cermittooɗo njoldudi gooto ena wiyee Lasee Joop, o waɗdi en e mum. Oon wiyi en: hankadi ko miin jogii no njahraton.
Ndey Kummba Jah turii, woni e yettude tonngoode oto gaddunooɗo en oo. Ndeen o yiyii Ndey ena winnda tan, yeeso ngoo arti. O ñirɓinii haa juuti, o jali, o doortini, woodi ko o haali e wambarankoore ko en paamaani. Caggal ɗum o wiyi Ndey: “ɗum, hay huunde alaa ko nafata. Oto tampin hoyre maa!”.
Keɓɓitiɗen, mbiyɗen mo wonde omo waawi jalde hannde, o woyoya janngo. Ndeen en liɓii ngol konngol, o naati fitina, o wokkani hankadi yaltude e ƴeewande en no ɓennirɗen. O duki, o laawii, o haali ko welnoo mo fof. Wonnooɓe ɗoon e gaaraas hee fof mbaajii mo haa ɗali, ndonkani mo. Hujja makko ko en tottondiraani e makko kaalis, en taƴondiraani e makko biyeeji kono tan o yejjitii konngol ngol o haalnoo ngol: hankadi ko miin jogii no njahraton.
Posto sanndarmori ena ɗo sara gaaraas ɗoo, njahɗen, kaalanoyɗen ɗum. Ɓe tawɗen ɗoon ɓee kollitiɗen wonde keedaani e ndiin mbaydi, cifanii en posto goɗɗo, ɓennuɗen toon. Tawɗen toon ko sanndarmaaɓe ɗiɗo. Heen gooto wiyi en yo en noddoy mo. Ndey Kummba Jah yalti, kisa hawri e makko ɗo woɗɗaani, wiyi mo y o ar, o nootoo. Ɓe ndeggondiri no gumɗo e ɗowoowo mum nii. Sahaa e sahaa fof, Ndey weddoo mo konngol dognowol reedu haa ɓe njettii. Sanndarma oo naamndii mo ko aldi hakkunde men e makko, o woni e haalande ɗum ka ɓenndaani. Nde wonnoo ɓe kaalata ko e wambarankoore alaa ko nanɗen heen. Kono tan e tonngol sanndarma oo, ɗiiɗoo konnguɗi njaltii heen e ɗemngal farayse: “aɗa anndi tanaa baawnooɗo yaltude e ko mbaɗɗaa koo? Haade ko aan gaddii nawde ɓe haa jooni ko e dow maa fawii ñamminde ɓe e yarnude ɓe e ndaarande ɓe ɗo ɓe mbaali. So a finii subaka janngo, law, taƴanaa ɓe biyeeji maɓɓe, mbaɗaa ɓe e oto, ɓe njaha. Aadi wonaa wutte saka nde wel maa fof, ɓoortaa, liggaa. A nanii!”.
Ndeen Joobel faamii hankadi no miijorinoo nii, yahrataa noon kadi yettoode men ko Njaay, kañum ko Joobo, waɗti e yano. Nganndinɗen mo tan sinno ko ɗuum adinoo, caɗeele mbaɗataano. Paytuɗen gaaraas, nde tawnoo wonnooɓe ɗoon ɓee ena coklirnoo yahdu sanndarmori nduu. Kabruɗen ɓe no yahri e ko ngartirɗen. Seydi Joop wogwogini ko juuti, nde fuɗɗii ndaarde moto-reŋreŋ, jolni bagaas men, yoɓi yo naw en galle makko. Njettiɗen, mbeertanaɗen, lootiɗen haa ɓalli men laaɓi. Caggal geeƴe, o arti. O ari, o yaafnii e geɗe baɗɗe ɗee. Kono ko ɗoon mbayruɗen mo, en njiytaani mo so wonaa subaka janngo mum, hay ɗum ne ko to gaaraas. Feloore alaa heen sabu haalooɓe Pulaar mbiyi: “yahduɓe ñaawoore haa waɗi liɓɗo e liɓaaɗo, tawti-nodda fotaani wonde ɗoon”.
Enen ne kay, eɗen njooɗtorinoo ɗuum, heddii tan ko konngol laamɗo rewii heen. Heedde 10w30h, oto Soneef yettii Jeema, ena ummorii Bamako. Lasee Joop taƴi biyeeji men ɗiɗi, njolɗen, mbayniɗen Jeema, payɗen Googi, keerol hakkunde Mali e Muritani. Hakkunde Jeema e Googi, wuro mawngo, dowlungo ena ɗoon. Sosi ngo ko biyeteeɗo Ɓeydaari Tammbura, heedde hitaande 1240, caggal Annebi Iisaa. Ko ngoon woni Ñooro Laamiiɗo Juulɓe. Ñooro, hade Laamiiɗo Juulɓe, ko masalanke gooto ena wiyee Maamadi Kannjaa Kulibali jooɗinoo ɗoon, waɗi laamu cañngu. Maamadi ummoriino ko Segu. Alla anndi ko itti mo toon e no o ardi haa ɗoon e Ñooro kono tan teskoɗen wonde Kulibalinaaɓe ko e laamɓe adiiɓe laamaade e wuro Segu. Firti laamu makko, kanko Maamadi, ko Sayku Umaar Taal e hitaande 1854, heɓti galle makko ɗo o hoɗnoo ɗoo, jooɗtii ɗoon. Hannde woni ɗoon ko galle konunkooɓe Ñooro Laamiiɗo Juulɓe(camp militaire de Nioro du Sahel). Nde Sayku Umaar yahi, ko Aamadu Sayku lollirɗo Laamiiɗo Juulɓe lomtii ɗoon e Ñooro. Itti Laamiiɗo Juulɓe e Ñooro ko tuubaak biyeteeɗo Arsinaar (Archinard) caggal wolde Maayel, ñalnde 30 lewru bowte hitaande 1890. Ko ndeen wolde fusi konu fuutankooɓe wondunooɓe e Laamiiɗo Juulɓe. Ñalnde heen, 9000 fuutanke ko ɗoon e dingiral wolde keddii. Caggal wolde ndee, o heddoraa e konu makko, kanko Laamiiɗo Juulɓe, ko 3000 konunke. Ko e ɓeen o yaltidi nokku oo. Ɓe ndewi Yuuri, ɓe tiindii Gaawi-Nanee, ɓe ndenndini ɗoon juulɗeeli ɗiɗi : tiisubaar e takkusaan. Alfaa Idiriisa Jallo lelii ko e Gaawi-Nanee.
E nder Ñooro, rajooji nay ena ɗoon : Rajo Jamanoo, Jam Sahel, Gintaa e Rajo Pinal. Nde ngarɗen e gaaraas Ñooro, ko ɗoon tawɗen Usmaan Sabbaar Bah, gardiiɗo Rajo Pinal e Aali Mammadu Soh, jirwinooɗo jeewte to Caloka Gintaa e wondiiɓe mumen, ena padndii en. Teddungal fof ngal pullo ena teddiniree, weltoo, ɓe teddinirii en. Sahaa oo fof e faaɗde, ɓe nawii en haa to jooɗorde Rajo Pinal too. Ɓe kolli en geɗe keewɗe, paayodinɗe, ɓe kaalani en payndaale ɗe rajo ngoo jogii. Ɗoon, Ndey Kummba Jah ronkiti nanngude hoyre mum, toƴƴi daande, jaari fulɓe, manti, jarfi haa ɓalli fof njernjerti. Itti en ɗoon ko nodditeede wonde oto, ko enen tan, fadi. Mbayniɗen Aali Soh, gorko Maadoŋaa, Usmaan Sabbaar Bah e wondiiɓe mumen, tiindiɗen Googi. Hakkunde Ñooro e Googi ko 60 km. Nde njettiɗen Googi, tawɗen dillere waɗnde Mali, hakkunde tuwaareg-en hawñitiiɓe e konunkooɓe laamu Mali ndee, waylii ngonka kaa. To Mali too, caɗeele ngalaa kono ga bannge Muritani gaay, alaa ko ɓe njawata e bagaas. Huunde fof ko maa ɓe cunnoo, ɓe ƴeewa, ɓe ƴeewtindoo. Hay kameraa mo njoginoɗen e leppi mum ko maa ɓe nawi haa to mawɗo posto too, nde ɓe puɗɗii jebbilaade e tottitde en. Semmbeeji tati ɗii, polis, sanndarmori e duwaañ, gooto fof ko maa ndewaa e mum. Eɗen ngardunoo e maruknaaɓe ɗiɗo, ko ɗoon ɓe tellinaa. Alla anndi ko ɓe tawraa walla ko ɓe mbaɗi kono kam ko ɗoon ɓe tellinaa, ɓe njoltinaa e oto sanndarmori, ɓe nawaa. Nde njaltaten Googi tawi hankadi ko naange arii e jiiɓde mbuuɗu. Sofeer Soneef oo, ko ɓuri mo himmirde alaa. Caggal nde njaltuɗen Googi, o dartanaaki so wonaa ñaamde e juulde haa naattuɗen Nuwaasot, heedde 12w35h, ñalnde 19 lewru siilo 2012.
Njillu Tummbuktu juutii e daawal saɗne. Fotde 6600 km, jahol e gartol wonaa huunde weeɓnde jooɗanaade tawi waɗaani batte. Ko njillu kadi njuutngu e nder dumunna sabu e jahol ngol, en mbaɗii balɗe nay, ɗe taƴondiraani hay sahaa. En mbaɗii toon balɗe nay e nder lulnde koolol ngol. Nde ngarɗen e artude kadi, en mbaɗii balɗe joy e laawol. Dumunna oo fof e juutde, daawal ngal fof e woɗɗude, en nimsanaani ɗanngal ngal sabu ɓure keewɗe ndañaama heen.
Dognirgal gelooɗi ñalnde uddital koolol sappo e ɗiɗaɓol e jeereende Tummbuktu
Banndiraaɓe, en mbaawataa joofnude binndol men ngol tawi en njettaani banndiraaɓe yarlitiiɓe, waɗnooɓe heen jawɗeele mumen e peeje mumen haa ɗanngal ngal waawi newaade: Maasina Mohammed, Mammadu Hadiya Kan, Bah Bookar Sule, Huudu Bah, Alasan Sih, Njawaar Kan, Hawsa Haydara e Baydi Sillaa. E innde leñol ngol, eɗen mbiya: ɓe njaaraama. Yo Alla yoɓ ɓe moƴƴere.
Gelongal Fuuta lollirɗo
Njaay Saydu Aamadu


text:
Pulaar.org – Diine | So koorka dariima, won ko koorɗo foti himmirande ko wonaa ɗoyngol ɓolol. Won ko njiy-ɗen e jumaaji e jamaaji so lewru koorka dariima ɗum feewaani ɗum yooɗaani : ko hol ɗum ? Ko hoorooɓe lelotooɓe e jamaaji tan ɗaanoo, ɓee paloo, ɓee cooroo, ɓee na kara, ɓee na kooƴa, ɓee na koyɗitoo. Tee ɗum fotaani wonde e jamaa sabu jamaa yiɗaa heen ko laaɓal, e softeende. Ɗaaniiɗo haa waɗti harde, oon kam seertii e laaɓal sabu so neɗɗo salliginiima, o leliima, ombo wonndi e sallige, o ɗaaniima ko juuti, sallige makko bonii, waɗde ko bonnata sallige yiɗaaka e jamaa. Ɗaaniiɗo na waawi hoyɗitaade, na waawi woppude henndu, kadi so jamaa ina tafsira neɗɗo foti ko jooɗaade, heɗoo tafsiir naftoroo. So a naatii e jamaaji hee, a roŋkat hay to njooɗi-ɗaa Alla e leliiɓe, ɓee ina kippii, ɓee ina ngajjii, ɓee ina palii, ɓee ina coori, kadi ɗaaniiɗo juuldataa e dental sabu so yimɓe kaftiima ndariima tawata ko kanko ko o ɗaaniiɗo o wonndaani e sallige, ala e sago o ummoo o wona e salligaade, nde o haljitta tawa o daɗaama darnde walla ɗiɗi, ko woni goonga tan ko so aɗa ara jamaa yo a taw ko juulde walla janngude, walla heɗaade tafsiir, so tawii ko lelnde walla ɗoyngol won to foti waɗeede tawo wonaa e jamaa.
Salli Sih, sakke mo ñaamataa hakke


text:
Fulɓe mbiyi “Aadee ko nelel, mo woni fof e nelal mum e no rokkiraa”. Abuu Caam ina waawnoo suɓaade golle ɗe o tawiri jibnaaɓe makko : ɗato, tafngo maa cañu. Omo waawnoo kadi yahrude liggey tuubaako, omo dawa omo jofta, walla o ƴefta kaadam o janngina gannde tuubakiri, hono no heewɓe e ɓe o janngidi mbaɗi nii. Kono Abuu labii ko yahrude senngo naalankaagal.
Caamel jibinaa ko wuro Maadina Njaacɓe, ko ɗoon o naati jaŋde. O mawni ko hakkunde Pete e Nguyi. Yoga e wondiiɓe makko nder diɗɗal “Ngaari Laaw” ko ñeeñɗanɓe naalaŋkaagal.
Fulɓe mbiyi “Aadee ko nelel, mo woni fof e nelal mum e no rokkiraa”. Abuu Caam ina waawnoo suɓaade golle ɗe o tawiri jibnaaɓe makko : ɗato, tafngo maa cañu. Omo waawnoo kadi yahrude liggey tuubaako, omo dawa omo jofta, walla o ƴefta kaadam o janngina gannde tuubakiri, hono no heewɓe e ɓe o janngidi mbaɗi nii. Kono Abuu labii ko yahrude senngo naalankaagal.
Caamel jibinaa ko wuro Maadina Njaacɓe, ko ɗoon o naati jaŋde. O mawni ko hakkunde Pete e Nguyi. Yoga e wondiiɓe makko nder diɗɗal “Ngaari Laaw” ko ñeeñɗanɓe naalaŋkaagal.
Ina heen Mammadu Abdul Gaako, Aamadu Tijjaani Mbaay, Aamadu Tijjaani Kan, Aamadu Accel Gey e woɗɓe e woɗɓe.
KO WONI NAALANKAAGAL
Ko woni tawo “naalankaagal” ? “Naalankaagal” ko helmere renndaande e mbaydi kuuɓal, ɗum woni yimooɓe, amooɓe, hoɗooɓe, natooɓe, ekn… ɓee fof ina nootoo e helmere “Naalankaagal”. Kamɓe fof ko ɓe weltinooɓe, nehooɓe, waajotooɓe, tinndooɓe… Neɗɗo juɓɓinoowo gollal ngal, ko oon innirtee “Naalaŋke ”. Helmere nde seekaa ko e helmere “Naale”, mbaydi ngaadanteeri nder renndo Fulɓe e kuuɓal, ngamiri ndi hinnde Jiyaaɓe heerorinoo.
CAAMEL FINDINTU, RENNDINA, REENTINA, WAAJOO, JAŊNGINA
Abuu Caam ko naalaŋke jaajtinɗo naalankaagal. Ko o kaɓantooɗo loppitde ɗamaawu e yaakaare deebiniiɗe nder ɓesngu leñol makko. O yowitaaki e maggol. O raddanoytu ngol. Ko o naalaŋke cuɓtiiɗo reende e ŋarɗinde ndonu ngaluuji renndo makko. Omo jogii pellital mawngal. Ko o ŋeñoowo ñeeñɗinoowo ko yooɗi e leñol makko. Ko o kollitoowo ko soofi e leñol e makko ne kay, mbele ina reentee. Eeraali makko, ɓoggi makko e gaaci makko, e cirkataali bawɗi makko, ina ndillina ina njasba heɗotooɓe mo. Goonga loowiiɗo e jime makko ina njibina filñitaare e salaare, ina nguurtina ɓerɗe ɗeɓnooɗe yahde haa piɓtii moƴƴere. Caamel findintu, renndina, reentina, waajoo, jaŋngina.
Abuu Caam, kam fof e jogonaade gollal mum ngal pellital mawngal, omo yenanaa kadi lewde digniral naalankaagal wonaa noon tan weeɓiri e nder renndo Haalpulaar’en (Fulɓe). Ganndo Oropnaajo gooto tinndii wiyi “Neɗɗo ko eggiyaŋke, ko leɓte ngoni ceerno mum, heɓtintaa hoore tawa leɓtaaki”. Haalpulaar’en pawi heen mbiyi “seeɗa mi maaya heɓataa huunde”, walla “mo muñaani cuurki heɓataa ƴulɓe”.
NGAARI LAAW : TESKO E DIKKO
Kaaɗeeki tampere fof Caamel yiyii. Kono o ŋati o woppaani haa o sosi diɗɗal makko ngal o inniri NGAARI LAAW. O yaajnii e miijooji ɓamtooji diɗɗal makko, o eerii annduɓe Haalpulaar’en ɓe o yontidaa, sehilaaɓe makko e yiɗɓe makko mbele ina mballa mo jinngude golle ɗe o woni e dow mum ɗe.
Nii woni, eɓɓoore wiyateende “Initiative Fouta” sosaa e innde diɗɗal Ngaari Laaw. Ngaari Laaw ko goomu hirjino renndo e pinal Haalpulaar’en haa teeŋti e ɓe diiwaan Daande Maayo Senegaal. Ngu jooɗii ko Ndakaaru. Ngu heɓii humpito alɗungo e nder juɓɓingol kiirɗe pinal, tawi faanditaa heen ko weltinde e wuurtinde enɗam.
Diɗɗal Ngaari Laaw jibinaa ko e teskaade e dikkaade :
– Teskaade. Gollorɗe keewɗe ceertuɗe darnaaɗe ngam ɓamtaare, lelnanaaɗe remooɓe, ina pamɗi ko njettii payndoole eɓɓaaɗe. Ngati ɗum ko ɗe mahaaki tigi rigi e nguurndam ɗam yimɓe nguuri ɗam – gila e daartol haŋki e hannde.
– Dikkaade. Waɗde naalankaagal (haa teeŋti noon e njimri ganni) daabaa pinal fayndaare rowrowre ɓamtaare, tawa eɗen mbayla goongaaji ciŋkaaɗi ɗi rommoliɗɓe e ganndal pooɗantoo ñalnde kala e peeje mum en jaɓaaɗe, goongɗinaaɗe.
SATO, KISAL; KADDUNGAL REWƁE, SIDA
Ko ɗum tagi gila Diɗɗal Ngaari Laaw sosaa e hitaande 1989, ngal yiyliima weytinde e weltinde Fuutaŋkooɓe, jimɗi mum e penti mum, ngam hirjinde ɓe e toɓɓe ɓurɗe jojjude anndeede e faameede e oo sahaa : taariindi (sato), jam e kisal, kaddungal rewɓe, SIDA, ekn… Ɗee toɓɓe mbaawii yaajneede e luggiɗineede e dow ballal jiytiniingal, ceedtiniingal ummoraade e dente bayɗe no “Fondation pour le progrès de l’homme” (Ngaafndi ndaraniindi ƴellito aadee), “Fondation de France” (Ngaafndi Farayse), ICCO (fedde toppitiinde Ɓamtaare e Cellal), Mundial Productions. E ballondiral kadi e pelle ɗe ngonaa laamuyaŋkooje, liggodtooɗe e ɓesngu leydi to dowri, bayɗe no ENDA/TM, FAFD (dental pelle Fuuta ngam ɓamtaare), ekn… Yanti heen ko pelle leslese keewɗe daraniiɗe ɓamtaare gure (AVD).
Diɗɗal Ngaari Laaw ko kawtal eɓɓooji e anniyaaji denndinngal ñeeñɗinooɓe e annduɓe askintooɓe Daande Maayo Senegaal. Fayndaare maɓɓe ko yiylaade e addude ballal maɓɓe no fotiri fof ngam sappitaade mahdi mawndi njowitiindi e ɓamtaare ɓesngu maɓɓe.
Ɗoo ɗo Abuu Caam e Diɗɗal Ngaari Laaw njooɓii daande mum en ina pirtana miskineeɓe mone, ina njiyloo peeje e miijooji no leñol maɓɓe heɓiri sago mum.
Eɗen nduwanoo ɓe yo Alla ɓamtu ɓe, toɓana ɓe ƴiiwoonde yurmeende huurnde, huɓtidinnde ngam nelal maɓɓe jaaloo, duumoo. Ndeke en paamii tigi-rigi ɓamtaare leñol fawii ko e jaalagol e koonagol nelal mon. Waɗde yo Alla ɗaldu on e doole mon e pellital mon.
Kuɗol : Aamadu Tijjaani Kan
Fooyre Ɓamtaare – Ndakaaru
aamattijjaan@yahoo.fr


text:
Musiiba bonɗo, so ɗii kuudetaaji puɗɗitiiɗi e Afrik hirnaange, caggal daawal deeƴre seeɗa. Idorii ko Muritani, leydi ndi meeɗaa heen seertude. Tuggude , ɗiɗmiti ɗum ko Gine Bisaawu, hay so tawii juutaani, fayi Gine Konaakiri, hay so tawii ko teŋre kadi waɗaa kuudetaa, arti e Gine Bisaawo, caggal warngo gardiiɗo konu mum, hono Tagme Na Waye jamma 1 fayi ɗiɗi marse 2009.
Musiiba bonɗo, so ɗii kuudetaaji puɗɗitiiɗi e Afrik hirnaange, caggal daawal deeƴre seeɗa. Idorii ko Muritani, leydi ndi meeɗaa heen seertude. Tuggude , ɗiɗmiti ɗum ko Gine Bisaawu, hay so tawii juutaani, fayi Gine Konaakiri, hay so tawii ko teŋre kadi waɗaa kuudetaa, arti e Gine Bisaawo, caggal warngo gardiiɗo konu mum, hono Tagme Na Waye jamma 1 fayi ɗiɗi marse 2009.
Subaka hannde 2 marse ko hooreejo leydi o, hono Joao Bernardo Wieraa fellaa, waraa, e damal hoɗorde mum.
Konu leydi ndi ina tuumaa no feewi e ngoo warngo, haa arti noon e koninkooɓe wondunooɓe e mawɗo larme ɗe.
Ɗoon e ɗoon winndere ndee kala ñiŋii ɗee golle bonɗe. Hooreejo Goomu Kisal Afrik, hono Jean Ping, seyfitii no doole mum potirnoo oo warhoore bonɗo. “Ko huunde bonnde waɗi ɗo, sibu e nder daawal daɓɓal, kuudetaaji tati mbaɗii e nokku Afrik hirnaange o”. “Ɗumɗoo ko huunde soklinnde no feewi”, o jokki kanko Jean Ping, tawi omo siftina ko waɗi Muritani e Gine Konaakiri ko.
O ɓeydi heen « ina waɗɗii Dental Afrik ɓamde kuule ŋeerɗe ngam dartinde Ould musiiba bonɗo ». Ko adii ɗum noon o wasiyii nde hay gooto waasata haalde ko ina wallita ɗee golle.
Eɗen ciftina tan, ñalnde 23 noowammbar Ardorde leydi ndi fellanooma, caggal nde njeñtudi woote depiteeji bayyinaa. Abdullaay Wad hollitiino e oon sahaa heɓaare mum neldude toon konu mum, hay so tawii noon ballal makko e folluɓe laamu Siidi wul Sheek Abdallaahi e Muritani kam e Militeeruuji Gine Konaakii ina maantini. Ɗum ko Laay Caakaan tan waawi jogaade darɗe ɗiɗi ceertuɗe, luurondirɗe wonande kewkewe goote. Alla yoo paamnoowo en ko Wad yiɗi.
João Bernardo « Nino » Vieira jibinaa ko ñalnde 27 abriil 1939 to Bisaawo. O ardii leydi ndi ko gila 1 oktoobar 2005 caggal nde o fooli e woote juɓɓinanooɗe ñalnde 24 sulyee 2005, duuɓi jeegom caggal nde o riiwaa e laamu e nder wolde ɓesngu.
Ko o karallo ko fayti de yiite (elektirisitee). O naati e Parti Afriknaajo ngam Jeytaare Gine e Kap Weer (PAIGC) mo Amilkaar Kabraal e hitaande 1960. O dariima darnde maantinnde e geriyaa kaɓotonooɗo njiimaandi koloñaal Portugaal. Omo seedtananoo kattanɗe mawɗe e nder hare he. Waccoore makko wolde ko « Nino », innde nde o lolliri haa nde waraa nde.
E woote juɓɓinanooɗe e hitaande 1972, o toɗɗaa hooreejo Asaambele ngenndi. Ñalnde 28 settammbar 1978 o nomaa mawɗo hilifaaɓe Gine Bisaawo.
E hitaande 1980, iiñcuru mawndu waɗi e leydi he sabu caɗeele nguura, woppaani haa liɓi laamu Luwis Kabraal e nder kuudetaa militeer ƴiiƴiiwo. Doosɗe leydi ndi njowaa, Goomu militeer ngu terɗe jeenay sosaa yo ardo leydi ndi tawi ardii ɗum ko kanko.
E hitaande 1984 doosɗe leydi kese ngootaa, leydi ndi arti e njiimaandi siwil en. Gine Bisaawo naatani demokaraasi heewpartiijo ko e kitaale 90, partiiji politik mbellitaa e hitaande 1991, woote njuɓɓinaa e hitaande 1994.
E woote juɓɓinanooɗe ñalnde 3 sulyee, Wieraa heɓi 46,20%, kanndidaaji jeeɗiɗi keddiiɗi ɗi pecci ko heddii ko. O fooli e daawal ɗiɗmal woote ɗe (52,02%) Kummba Yelaa (47,98%). Woote ɗe ina ceedtanaa laaɓal. Nii woni Wiera woni hooreejo gadano toɗɗoraaɗo woote demokaraatiyankooje. O filaa ñalnde 29 settammbar 1994.
Leydi ndi naati e wolde ɓesngu caggal nde kuudetaa joopinooɗo mo galli e lewru suwee 1998. Ndeen hare ko hakkunde yimɓe makko e yimɓe Ansumaan Maane. Murtuɓe ɓe (Rebel en) pooli mo, o mooloyii to Ammbasaad Portugaal, caggal ɗum o joñtoyii to leydi Portugaal.
E lewru Abriil 2005, kuudetaa goɗɗo yandini laamu Kummba Yalaa. Wieraa arti. Woote njuɓɓinaa o fooli kadi, o fiilaa ñalnde 1 oktoobar 2005.


text:
Balde sallide woodi surgol bangal derkejo do wanca nder laabi kubaruji dow o bangan rewbe tati nder wakkatiire woore, dum saggiti wia wiita hakkunde yimbe wobbe do waawi mo wobbe no fila mo wobbe bo yerdai be man be do laara bana fululu mere.
nogas e tati lewru nowember do Osman Hafiz hillni dudbe be tabbitinki alkawal maako,
Osman Hafiz dum asngol walewale en on ha fuuna lesdi Ghana, yande asawe o habbini teegal maako be bibbe rewbe tati wakkatiire woore.
Allah hokkumo jonde jam be iyaalu maako e asngol barkantewol.


text:
Air Senegaal, Mbele maa Noddaandu Fulɓe he Kofgol Juuɗe Noote, e Hol ko Waawi won’de Rewam mum
Salaade Pulaar/Fulfulde jeyee he nder ɗemɗe gollorɗe Air Senegaal, gaa-ga jojjannde Fulɓe yoolaande he nder kuwtorogal ngal leydi fof renndi, ene waɗi kadi yiyannde fagguduyankoore to bannge njulaagu e njeeñcudi. He nder kuule njulaagu wiyaa ko coodoowo ko laamɗo, ɗuum firti jeeyoowo ene foti waɗde kala ko ene weltina kiliyaan mum, wonaa tan mbele haa o sooda laawol gootol, kono mbele kadi omo sooda o soodta.
Kala nde o hatojini e ko waynon omo rutto he jeeyatnooɗo mo o. Nde tawnoo yeeyooɓe ene keewi kadi so tawii julanke o kala mo o yeeyi hannde artataa so ɓooyi o hawridinat soodooɓe, rewantamo heen ko nattude jarnude. Weltin’de kiliyaan mum kadi, gaa-ga ko ɗuum artirta oon ñalnde wonnde ko, ene addana oon kadi mantude julanke mum oo he yeeso woɗɓe, te Pulaar wiy: “So a ñallidii e giɗo neɗɗo ñallaa yiɗde ɗum, kono so a ñallidii e gaño mum kadi ñallaa añde (wañde) ɗum.” Ndeke noon he kuule njulaagu seedamfaagu moƴƴu ummoraade kiliyaan mum ko ɓanngin gol, kono ko noon ne seedamfaagu mbonngu ko yammin’de.
So tawii jeeyowo no ɓuriri heewde kiliyaaneeɓe fof ɓurata moƴƴyde he njulaagu makko, ndeen Air Senegal, wiyde ene fuɗɗoroo haɓde e Fulɓe koko Amerikanaaɓe mbiyata ko: “It doesn’t make business sense.” Alaa ko haali kadi nde ɓe mbiy e ɓe ngostoroo Pulaar Wolof. Ko adii fof he nder Senegaalnaaɓe ko Fulɓe ɓuri heen waawde ɗannaade, gila to bannge Afrik,Orop, haa Amerik, hayso tawi Jolfuɓe ne mabɗtii jooni ɗannoraade ko wayno Itali e Espaañ. Ko wonaa ɗuum koo, kompañi ndiwoowa kaa fayndaare mum ko won’de, kompañi ɓurɗo mawnude he nder Afrik haa ɓuri teeŋtudi he Hiirnaange Afrik. Te so en ƴeewi leyɗeele Renndo Faggudu Hiirnaange Afrik (CEDEAO) so wonaa Cap Vert e Liberia, leyɗeele jeyaaɗe heen ɗe kala Pulaar/Fulfulde ene haale heen. So Air Senegaal ɓeydiino Pulaar/Fulfulde he ɗemɗe mum gollorɗe maa ɗuum wonatno njaaɓnirdi ndi ene fooɗta ɓeen Fulɓe kala, addana ɗum en diwde he makka. E ɗen teskoo nde Macky Sall laami Senegaal wonaa Fulɓe Senegaalnaaɓe tan mbeltii heen, kono ko Fulɓe adunaaru nduu kala mbelti heen, haa yimooɓe Fulɓe Nigeria e Kamerun fof penti jimɗi (Gimɗi) ene njima Macky Sall. So tawii, so Fulɓe Senegaal fu mbeltiima Fulɓe adunaaru nduu fof mbeltoto, ndeen haawnaaki so ɓe kofii juuɗe maɓɓe he Air Senegaal Fulɓe fof kofat juuɗe mum en. Te keewal Fulɓe winndere ene eyɓinee hakkund cappanɗe joy haa cappanɗe jeegom miliyoŋ walla nii won wiyooɓe wonii teemedere miliyoŋ. Julanke ƴoƴɗo noon fotaani ƴettude cappanɗe jeegom miliyoŋ kiliyaan wostoroo ɗum en wiyeteeɓe so keewi ɓuraani miliyoŋaaji jeegom, alaa ko haali noon joomum ene waawnoo renndin’de fof nawa kadi jiggoyoo goɗɗum nii watta heen. Air Senegaal sinno ko julankooɓe ƴoƴɓe ngonno, wonaa Pulaar tan kono e ɓe potnoo ɓeydude he ɗemɗe maɓɓe liggorɗe hay Hawsankoore e Mandinkoore (Bammbara, Jula, Soose e Malinke.)


text:
Discussion:Hello jaɓɓorgo
Woo'inde hala nder fulfude. Min hali, hala e fulfulde ngam mi famtina bandirabe am.
Ali baaba[taƴto ɗaɗi wiki]
Daartol Ali baaba e wuyɓe cappanɗe nayi (40) (Mille une nuits) Miɗo ngara haalande on no Ali baaba e dimaaɗi cappanɗe nayi ɗi wuyɓe no mbadi. Hono Ali baaba waawi hisirde?
O waawi hisude sabaabu moƴƴere golloowo makko. Ali baaba e kaasim wonoo wanndiraaɓe ɗiɗon, Jooɗinooɓe he nder ngenndi ngoɗundi ngootiri. Kaasim wonoo julaŋke jom ngalu, Kono Ali baaba wonoo baaso cotoowo leɗɗe Ñannde wootere tawi mo teenoyi leɗɗe he nder ladde Ali baaba yi'y worɓe cappanɗe nayon e dow dimaaɗi 40 Ɓe fuf eɓe ndongii dolle tedduɗe Ali baaba yi'y ɗum tawi omo waɗi e dow lekki, e kin lekki wuyɓe ɓe ngari kaɓi pucci mum'en Caggal ɗum kamɓen kañe e dolle maɓɓe kucci he hayre wonnde. Worɓe cappanɗe nayon ɓe hooreejo mun hucciti e hayrende wi'i sezamu, uddito ! Ɗon tan hayrende udditii Worɓe cappanɗe nayon ɓe naati Ɗon tan hayrende uddanii hoore mum Caggal ɗum hayrende udditii katin worɓe cappanɗe nayon ɓe njalti Hooreejo maɓɓen wi'i sezamu uddo hayrende uddanii hoore mum Caggal ko ɓe nduŋi ko Ali baaba jippii Hucciti e hayrende wi'i sezamu uddito ɗon tan hayrende udditii holli Ali baaba naatirigal o yi'y ton kulle kawniiɗe keewɗe mo yi'y kaŋŋeeji e kaalise daneejo e kulle koltu keewɗe Ɗon o anndi ɓe ko wuyɓe no Ɗon tan kaŋko hoore addi kaŋŋeeji keewɗi e kaalise keewɗo
Mo daroy e damal o wi'i sezamu uddito ɗon tan hayrende udditii o yalti o wi'i sezamu uddo hayrende uddanii hoore mum. Ko o hooti to galle makko mo hollii kaŋŋeeji ɗi kañe e kaalise ji ɗi debbo makko Eno o heɓiriɗi. Ɗon tan debbo makko doggi yahi haalnoy ɗum debbo kaasim On ndu haalni ɗum goriiko Ɗon tan kaasim hoore warani Ali baaba o wi'i mo haalnam no keɓirɗa kaŋŋeeji maa ɗi so walla noon Mi haalnoyan ɗum Poolisi'en. Ali baaba jaabii mo Banndam gorko Min hulataa kono mi haalante ngam tawde ko a banndi'am. Ko kaalan maamin, Ndeenoɗa e hooreema Ngam tawde kaŋŋeeji ɗi kañe e kaalise daneejo o ɗum wuyɓe bonɓe cappanɗe nayon njeyɗum Nden tan Ali baaba sifanii kaasim nokkuɗo hayrende Woni, O haalni kaasim ko'o haani wadde. Kaasim yehi he nder hayrende o ɓami kaŋŋeeji e kaalise daneejo keewɗo Nde o warano yaltude ko nden o yejjiti koŋngol ngol kaalataa yalla hayrende ina udditoo O heddi daraa ton haa wuyɓe cappanɗe nayon ɓe ngari tawi omo ton mbari mo. Binngel afil (yeewtu) 21 Bowte 2019 à 19:41 (UTC)
Hala maa weli am bo ka wodi Ardibe Ardake (yeewtu) 26 Seeɗto 2021 à 16:32 (UTC)
Welii kam sanne Barry Alpha Boubacar (yeewtu) 18 Siilto 2021 à 23:36 (UTC)
Adlam alphabet[taƴto ɗaɗi wiki]
- I have included Fula as part of this list of languages which are written in multiple writing systems.
I recommend that the Latin to Adlam alphabet converter be installed on Fula Wikipedia to enable all Fula articles here to be readable in the Adlam alphabet at the click of a tab (eg. Serbian Wikipedia, Kurdish Wikipedia). --DaveZ123 (yeewtu) 25 Seeɗto 2020 à 03:56 (UTC)
- It looks like Fula was removed from the page, but I don't see where. I just added [Fulfulde https://meta.wikimedia.org/w/index.php?title=Wikipedias_in_multiple_writing_systems&type=revision&diff=21386855&oldid=21016671] before I saw this mention here. Guaka (yeewtu) 25 Seeɗto 2021 à 13:15 (UTC)